Jangan terpengaruh golongan antivaksin, titah Sultan Selangor

Sultan Selangor Sultan Sharafuddin Idris Shah Alhaj mengingatkan rakyat supaya tidak terpengaruh dengan dakyah golongan antivaksin yang menolak langkah pemberian vaksin Covid-19.

Sambil kecewa dengan kewujudan golongan itu di Selangor, baginda melahirkan keyakinan vaksin mampu menyelamatkan nyawa individu dan komuniti daripada wabak berbahaya seperti Covid-19.

“Duli Yang Maha Mulia Sultan Selangor menzahirkan rasa kecewa dan tidak berkenan dengan kewujudan golongan anti-vaksin di negeri ini.

“Baginda berharap sekalian rakyat tidak mudah terpengaruh dengan pemahaman terpesong seumpamanya,” titah baginda dalam kenyataan yang dikeluarkan Setiausaha Sulit Sultan Selangor, Datuk Mohamad Munir Bani, hari ini.

Pada masa sama baginda juga bimbang kerana masih ada individu atau kumpulan yang berdegil untuk menerima suntikan vaksin Covid-19,

“Sasaran untuk mencapai imuniti kelompok (herd immunity) menjelang akhir tahun ini tidak akan tercapai, sekaligus meletakkan negara ini dalam krisis wabak yang lebih meruncing dan berbahaya,” titah baginda.

Baginda turut dukacita melihatkan angka harian kes positif baharu di Selangor yang sentiasa menunjukkan peningkatan dengan jumlah kumulatif kes positif sehingga 7 Jun lalu mencecah 203,520 kes, serta jumlah kematian yang amat membimbangkan iaitu 961 kes sehingga tempoh sama.

Sehubungan itu, baginda berharap Jawatankuasa Khas Jaminan Akses Bekalan Vaksin (JKJABV) mempercepat dan menambah bilangan dos vaksin untuk rakyat negeri Selangor.

Baginda juga terkejut apabila disahkan oleh Badan Bertindak Imunisasi Covid-19 (CITF), sehingga 1 Jun 2021, Selangor hanya menerima sejumlah 615,210 dos vaksin Covid-19, dan bukan 2.9 juta dos seperti didakwa sebelum ini.

“Adalah tidak adil apabila nisbah jumlah pemberian dos vaksin ketika ini tidak seimbang dengan jumlah populasi keseluruhan penduduk di negeri Selangor yang berjumlah 6.5 juta,” titah baginda lagi.

Malah, baginda turut mengingatkan bahawa Selangor adalah penyumbang terbesar Keluaran Dalam Negara Kasar (KDNK) dan sewajarnya diberi keutamaan.

Titah baginda, dalam situasi sekarang, nyawa rakyat haruslah diberi keutamaan berbanding agenda-agenda lain.

Selain itu baginda juga berharap pusat pemberian vaksin (PPV) di Selangor ditambah, khususnya di kawasan luar bandar, selain melaksanakan program pemberian vaksin secara pandu lalu atau klinik bergerak yang dilihat mampu mempercepatkan proses dan meluaskan liputan vaksinasi.

Pada masa sama, baginda merayu rakyat supaya terus mematuhi arahan di bawah Perintah Kawalan Pergerakan (PKP) yang telah ditetapkan oleh kerajaan, termasuk duduk di rumah jika tiada urusan penting di luar, serta tidak leka dalam mengamalkan prosedur operasi standard wajib seperti memakai pelitup muka, menjaga penjarakan fizikal dan memastikan kebersihan diri.

Baginda mengambil kesempatan mengucapkan terima kasih dan penghargaan kepada semua petugas barisan hadapan di hospital kerajaan dan swasta, serta klinik kesihatan yang masih bertungkus-lumus menjalankan tugas serta tanggungjawab dengan penuh komited dan berdedikasi, demi memastikan kesejahteraan serta kesihatan rakyat sentiasa terpelihara.

Baginda juga berharap seluruh rakyat dapat menghargai pengorbanan frontliners ini dan memberikan kerjasama penuh dalam usaha mengawal dan menghapuskan pandemik Covid-19 di negara ini.


PKR Sabah sindir Parti Muda, pilih Pakatan Harapan atau Warisan?

PKR Sabah membuat kritikan secara sinis berhubung hasrat Parti Muda dipimpin Syed Saddiq Syed Abdul Rahman yang mahu menyertai gabungan Pakatan Harapan (PH) untuk menghadapi pilihan raya umum ke-15 (PRU-15).

Timbalan Ketua Penerangan PKR Sabah, Razeef Rakimin berkata Muda sepatutnya menghentikan sebarang kerjasama dengan Parti Warisan jika mahu menyertai PH dan membuat pilihan salah satu bukannya dengan bermain dua kolam.

“Keputusan Warisan memutuskan hubungan dengan PH turut diumumkan dalam Mesyuarat Agung Tahunan parti itu, baru-baru ini.

“Muda perlu belajar lagi dalam berpolitik dan bukan menjadi sebuah parti yang menempel sana sini untuk menang. Malah, status Muda dengan Pejuang sehingga hari ini masih belum ada noktah daripada parti itu,” katanya dalam kenyataan semalam.

Razeef juga membidas Muda kerana sikap biadab sebelum ini yang ditunjukkan penyokongnya semasa insiden pada Pilihan Raya Negeri (PRN) Johor lalu.

“Kami telah membuka ruang kerjasama serta memberi tapak kepada Muda pada PRN Johor lalu, namun apa yang dilakukan parti tersebut sangat biadab ketika itu.

“Bermula dengan menuduh ADUN Ulu Tiram daripada PKR ketika itu sebagai tidak amanah. Kemudian laman media sosial Muda Johor memuat naik poster ‘Hentikan Korupsi’ dengan memaparkan logo PKR dan PH seolah dua entiti ini memberi dan menerima rasuah,” katanya.

Terdahulu, Syed Saddiq mengumumkan hasrat partinya itu untuk menyertai PH bagi menghadapi PRU-15.

Katanya, Muda juga terbuka mengadakan perbincangan rasmi bersama Majlis Presiden PH berhubung perkara itu, selain menyasarkan bertanding kawasan Parlimen tidak lebih 15 kerusi.


Anak Soekarno tukar agama

Anak Presiden pertama Republik Indonesia Soekarno, Diah Mutiara Sukmawati Soekarnoputri menjalani upacara ritual ‘Sudhi Wadani’ atau menukar agama daripada Islam kepada Hindu hari ini.

Memetik laporan detiknews, upacara itu turut diadakan di rumah neneknya, Ida Ayu Nyoman Rai Srimben, di Buleleng, Bali.

Kawalan keselamatan yang ketat dilakukan ketika upacara utama berlangsung di Merajan (Pura) Dadia Pasek Baleagung Buleleng.

Sukmawati adalah anak Soekarno dengan isteri ketiganya Fatmawati, dan adik kepada bekas Presiden Indonesia, Megawati Soekarnoputri.

Media Indonesia melaporkan pengasas Parti Nasional Indonesia (PNI) itu membuat keputusan memeluk agama Hindu bagi mengikut arwah neneknya yang berasal dari Bali, Ida Ayu Nyoman atau ‘Ibu Srimben’ (1881-1958).

Mengikut sejarah, ‘Ibu Srimben’ berkahwin dengan seorang guru Jawa, Raden Soekemi Sosrodihardjo, pada tahun 1887 dan melahirkan Soekarno, di Jawa pada tahun 1901.

Sebelum ini, Sukmawati yang sering melawat Bali turut mengikuti upacara agama Hindu.

Memetik laporan Okezone.com rancangan Sukmawati untuk menukar agama itu mendapat restu daripada saudara-maranya termasuk Megawati, Guntur Soekarnoputra, dan Guruh Soekarnoputra. – Agensi


Zahid tekad genggam bara api ketika pengaruh Ismail Sabri makin menyala

Ketika gerakan semakin kuat dilakukan bagi meletakkan Datuk Seri Ismail Sabri Yaakob sebagai Presiden UMNO, penyandang sekarang Datuk Seri Ahmad Zahid Hamidi bertekad mempertahankan kedudukan yang dimilikinya sejak 30 Jun 2018 lalu.

Tekad Zahid yang bersunguh-sungguh itu diibaratkan beliau seperti “menggengam bara api biar sampai jadi arang, alang-alang menyeluk pekasam biar sampai ke pangkal lengan, patah sayap bertongkat paruh, namun gunung ku daki ku daki juga”.

Demikian Zahid meyakini kebenaran akan mengatasi kebatilan, sambil berdoa supaya apa yang beliau dakwa sebagai satu penganiayaan terhadap dirinya, akan lenyap.

Sama ada apa yang berlaku terhadapnya adalah satu penganiayaan atau tidak hanya Allah Yang Maha Mengetahui, namun hakikat nyata sekarang ialah beliau kini sedang berdepan puluhan tuduhan jenayah, termasuk rasuah, di dua Mahkamah Tinggi di Kuala Lumpur dan Shah Alam.

Tiada siapa yang mengetahui apa yang akan berlaku terhadap beliau di akhirat kelak. Jika jutaan ringgit rasuah diambil dan terlepas daripada mahkamah dunia, tetapi tidak di mahkamah Allah walau satu sen diambilnya.

Zahid sebagai Naib Presiden UMNO diberi kepercayaan oleh Datuk Seri Najib Razak untuk menjalankan tugas Timbalan Presiden UMNO mulai 27 Februari 2016 hingga 11 Mei 2018, susulan pemecatan Tan Sri Muhyiddin Yassin.

Berikutan kekalahan Barisan Nasional (BN) pada Pilihan Raya Umum Ke-14 (PRU14), Najib berundur meninggalkan kerusi Presiden menjadi rebutan lima individu, termasuk Zahid yang ketika itu menjalankan tugas-tugas Presiden.

Beliau ditakdirkan mendapat kepercayan majoriti ahli UMNO yang memilih beliau menjadi Presiden bagi penggal 2018-2021, setelah menewaskan empat pencabarnya dalam pemilihan pada Jun 2018.

Bekas Ketua Pemuda, Khairy Jamaluddin yang juga Ahli Parlimen (MP) Rembau dan veteran UMNO, Tengku Razaleigh Hamzah selaku MP Gua Musang, antara nama besar yang akur kepada kemenangan Zahid. Dua lagi calon ‘anak bilis’ – ahli UMNO Bahagian Bandar Tun Razak Mohamed Iqbal Maricair dan ahli UMNO Bahagian Iskandar Puteri, Mohd Yusof Musa@Jamaluddin – gagal memperoleh sebarang undi.

Kemenangan Zahid begitu signifikan pada pemilihan yang dianggap sebagai ibu segala demokrasi, selepas BN kalah PRU-14, selain ianya menjadi sejarah kerana buat pertama kali selepas 1988 baharulah ada perebutan bagi jawatan Presiden dan Timbalan Presiden UMNO.

Namun, Zahid sekarang ini hanya melihat kocakan air di permukaan tasik disebabkan tiupan angin, tanpa melihat pusaran yang berlaku di dasarnya yang semakin kuat untuk meletakkan Ismail Sabri sebagai Presiden.

Zahid hanya melihat unsur-unsur luaran yang beliau dakwa cuba meranapkan UMNO, tanpa melihat gerakan peringkat bahagian dan akar umbi yang kini semakin memihak kepada Ismail Sabri yang duduk di kerusi Perdana Menteri (PM).

Bagi ahli akar umbi UMNO, kedudukan Ismail Sabri sebagai PM lebih tinggi dan kuat daripada Zahid. Ditambah lagi, Presiden UMNO itu kini ibarat telur di hujung tanduk kerana kes-kes mahkamah yang dihadapinya. Daripada puluhan tuduhan itu apakah satu pun tidak ada yang salah, dan jika ini berlaku sukar baginya untuk mempertahankan kedudukan disandangnya.

Poster yang beredar dalam media sosial menampilkan Datuk Seri Ismail Sabri Yaakob sebagai Presiden UMNO, manakala Khairy Jamaluddin mencadangkan Datuk Seri Ahmad Zahid Hamidi melepaskan jawatan UMNO.

Kini, gerakan dikatakan semakin giat dilakukan, malah poster dalam media massa mula ditularkan dengan meletakkan Ismail Sabri sebagai Presiden UMNO, selain senarai empat jawatan tertinggi dalam UMNO.

Senarai itu terbaharu meliputi Ismail Sabri sebagai Presiden; Datuk Seri Mohamad Hasan (timbalan); dan Datuk Seri Hishammuddin Hussein serta Datuk Seri Khaled Nordin sebagai naib presiden.

Sementara, majoriti MP UMNO yang berada di dalam Kabinet Ismail Sabri sekarang, termasuk Khairy, Datuk Seri Shahidan Kassim, Tan Sri Annuar Musa, Tan Sri Noh Omar, Datuk Seri Dr Adham Baba, dan Datuk Seri Reezal Merican Naina Merican, menjadi sebahagian daripada ahli Majlis Tertinggi (MT).

Walaupun, Zahid dikatakan masih berpengaruh dalam kalangan akar umbi, namun kedudukan Ismail Sabri yang kini semakin mendapat sokongan ahli MT, termasuk bekas orang kuat Zahid sendiri, Datuk Seri Tajuddin Abdul Rahman, dan Datuk Seri Ahmad Maslan, tidak boleh diketepikan.

Agenda Daily hari ini melaporkan Akar umbi masih menyayangi Zahid, dan ianya adalah realiti sama ada suka atau tidak yang sukar untuk ditelan rakyat biasa yang tidak berada dalam kalangan ahli parti itu. Berita berkaitan https://www.agendadaily.com/politik/suka-atau-tidak-realitinya-zahid-masih-disayangi-akar-umbi-umno/

Ia sesuatu yang amat aneh walaupun Zahid sudah dihadapkan ke mahkamah terhadap puluhan kes salah guna kuasa dan penyelewengan, ia masih tidak dapat mengubah persepsi untuk mengatakan beliau seorang yang korup mahupun sewenang-wenangnya menggunakan kuasanya untuk menindas individu tertentu.

Bagaimanapun, pelantikan beberapa individu sebagai Penasihat Khas PM, khususnya yang melibatkan pemimpin UMNO, adalah petanda Ismail Sabri berusaha memperluaskan pengaruhnya.

Contohnya, Pengerusi Badan Perhubungan UMNO Kedah, Datuk Seri Jamil Khir Baharom yang dilaporkan dilantik sebagai Penasihat Agama PM, adalah sebagai langkah Ismail Sabri mendapatkan sokongan UMNO negeri itu.

Demikian juga pelantikan Ketua Penerangan UMNO, Shahril Sufian Hamdan sebagai Pengarah Ekonomi di Pejabat PM, dilihat langkah untuk meletakkan Naib Ketua Pemuda itu menggantikan Datuk Asyraf Wajdi Dusuki yang lebih rapat dengan Zahid.

Gerakan-gerakan itu walaupun tidak secara langsung datang terus dari Pejabat PM, namun peranan dimainkan dalam kalangan pemimpin yang rapat dengannya, termasuk Kelab Penyokong Kerajaan di Parlimen, kini berusaha mematahkan sayap Zahid, bagi membolehkan Ismail Sabri menduduki kerusi Presiden pada pemilihan akan datang.

Untuk rekod, ketika pemilihan UMNO pada Jun 2018 lalu Zahid hanya memperoleh 78 undi walaupun berjaya menewaskan Khairy yang mendapat 53 undi, dan Tengku Razaleigh (28 undi).

Ketika itu, Khairy bukan siapa-siapa, hanya bekas Menteri Belia dan Sukan, tetapi sedikit sebanyak mampu menggugat Zahid.

Tetapi kini Zahid bakal berdepan seorang yang berkuasa penuh di seluruh Malaysia – Perdana Menteri, Datuk Seri Ismail Sabri Yaakob.


Hadiri mesyuarat di KL, Sanusi minta maaf tak hadir ceramah di Kedah

Menteri Besar Kedah, Datuk Seri Muhammad Sanusi Md Nor memohon maaf atas ketidakhadirannya dalam dua program ceramah berturut-turut.

Ketua Pengarah Pilihan Raya Perikatan Nasional (PN) itu berkata kesibukan menghadiri beberapa mesyuarat di ibu negara menyebabkan beberapa program ceramah yang dijadualkan sekitar Kedah terpaksa dibatalkan.

Menurutnya, ia tiada kaitan dengan spekulasi mendakwa dirinya ‘direhatkan’ oleh kepimpinan PAS Pusat gara-gara kelantangannya dalam kempen pilihan raya negeri (PRN).

“Saya perlu hadir mesyuarat PAS Pusat dan beberapa mesyuarat lain di Kuala Lumpur. Saya pergi dengan kereta dan balik sampai lewat, sudah tentu tidak dapat hadir program yang sepatutnya saya dijadualkan hadir. Mana boleh, kena rehatlah,” katanya, lapor Sinar Harian.

Muhammad Sanusi juga menolak andaian pihak-pihak tertentu yang mendakwa beliau mengurangkan aktiviti kempennya disebabkan terdapat ugutan mahu pun diberikan arahan mengunci mulut sehingga hari mengundi.

“Semua dakwaan itu adalah tidak benar,” katanya.

Semalam, Muhammad Sanusi tidak hadir ke Ceramah Mega Perikatan Nasional (PN) bersama MB Kedah di Taman Ria.

Sebelum ini, Muhammad Sanusi dilaporkan tidak hadir ke program Sembang Santai Bersama Panglima Perang PN di Padang Awam Taman Serai Wangi, Padang Serai pada Sabtu sebelum tular kononnya beliau ditahan oleh polis.

Bagaimanapun, Polis Diraja Malaysia (PDRM) menafikan laporan berita yang mengatakan Muhammad Sanusi ditahan atau dipanggil untuk dirakam percakapan.

“Maaf tak dapat hadir (ceramah). Insya-Allah kita akan bertemu lagi. Kepada semua rakan dalam parti, kuatkan lagi kerja untuk menarik lebih ramai pengundi PN.

“Jangan lupa bermunajat kepada ALLAH SWT. Insya-Allah, kita akan sama-sama bertakbir dan bertasbih atas kemenangan kita pada 12 Ogos nanti,” jelas Muhammad Sanusi.


16 maut trak bawa 28 penumpang jatuh gaung di Indonesia

Sekurang-kurangnya 16 terbunuh dan lebih 12 lagi cedera apabila sebuah trak yang menuruni gunung di wilayah terpencil di Papua Barat, Indonesia terbabas ke dalam gaung pada Rabu (13 April), kata polis.

Trak itu, yang membawa 28 penumpang dan pemandu, sedang menuju ke sebatang jalan di pergunungan Arfak ke ibu kota wilayah Manokwari pada kira-kira jam 2 pagi waktu tempatan apabila pemandu hilang kawalan dan terbabas, menurut polis.

“Kami mengesyaki brek gagal berfungsi, trak hilang cengkaman dan pemandu hilang kawalan,” kata Andre Manuputty, timbalan ketua unit trafik Papua Barat, kepada stesen televisyen tempatan Metro TV.

Apabila pasukan mencari dan menyelamat tiba di tempat kejadian dua jam selepas mereka mula-mula menerima laporan mengenai nahas itu, mereka melihat beberapa mayat bergelimpangan di seberang jalan, tercampak keluar dari trak akibat rempuhan itu, kata pegawai penyelamat tempatan Monce Bruriy kepada Metro TV .

Seorang kanak-kanak adalah antara yang terbunuh, dan 13 yang lain cedera dan menerima rawatan di hospital tempatan, kata Manuputty.

Sebahagian daripada mereka yang cedera berada dalam keadaan kritikal, katanya sambil menambah bahawa jalan itu amat berbahaya kerana kecuramannya dan ketiadaan pencahayaan.

Kemalangan jalan raya yang membawa maut adalah perkara biasa di negara kepulauan yang mempunyai 270 juta penduduk, di mana kenderaan usang atau tidak diselenggara dengan baik, dan peraturan jalan raya secara rutin diabaikan. – Agensi


Kadar kematian akibat Covid-19 di UK melonjak 59.8 peratus per minggu

United Kingdom (UK) melaporkan 44,104 kes baharu Covid-19 pada Rabu serta 73 kematian, menurut angka terbaharu dikeluarkan kerajaan negara itu, hari ini.

Jumlah keseluruhan kes baharu di UK sejak seminggu lalu meningkat 35.8 peratus berbanding tujuh hari sebelumnya, sementara kadar kematian pula melonjak 59.8 peratus dari minggu ke minggu.

England pula melaporkan jumlah pesakit Covid-19 yang dimasukkan ke hospital di seluruh negara itu pada 19 Julai adalah yang tertinggi bagi tempoh lima bulan membabitkan 752 individu.

Angka itu menunjukkan peningkatan sebanyak 21 peratus berbanding minggu sebelumnya dan kematian harian tertinggi sejak 25 Februari lalu.

Selasa lalu, UK merekodkan 46,558 kes positif baharu Covid-19 dan 96 kematian – jumlah kematian tertinggi sejak Mac lalu.

Sejak pandemik itu mula melanda UK, sejumlah 128,896 pesakit meninggal dunia dalam tempoh 28 hari setelah disahkan dijangkiti Covid-19.

Angka berasingan dikeluarkan Jabatan Perangkaan UK (ONS) menunjukkan terdapat 154,000 individu meninggal dunia yang didaftarkan di negara itu di mana Covid-19 dinyatakan dalam sijil kematian.

Sementara itu, pada Selasa negara itu melaporkan 39,035 individu menerima suntikan dos pertama vaksin Covid-19 menjadikan keseluruhannya 46,388,744 individu sudah menerima sekurang-kurangnya satu dos suntikan vaksin.

Sebanyak 161,279 individu pula menerima dos kedua, menjadikan jumlah mereka yang telah menerima sepenuhnya vaksin Covid-19 sebanyak 36,404,566.

20 Julai lalu, Pusat Kawalan dan Pencegahan Penyakit (CDC) Amerika Syarikat (AS) menaikkan peringkat amaran Covid-19 terhadap UK kepada Tahap 4, tertinggi dalam skala amaran agensi itu, dan menggesa rakyatnya untuk tidak ke negara itu walaupun sudah menerima vaksin.

Saranan itu dibuat tatkala UK berdepan amaran lonjakan baharu jangkitan Covid-19, yang sebahagian besarnya berpunca daripada varian Delta yang merebak pantas dan mudah berjangkit, sementara kerajaan negara itu pula memansuhkan semua sekatan dan kawalan sedia ada mulai Isnin. – Agensi


Tindakan UMNO bukan dibuat untuk rakyat, kata Shafie Apdal

Presiden Warisan Datuk Seri Shafie Apdal berkata tindakan UMNO menarik sokongan kepada Perikatan Nasional (PN) dan Perdana Menteri Tan Sri Muhyiddin Yassin bukan dibuat untuk kepentingan rakyat.

Sebaliknya tindakan itu semata-mata untuk membolehkan calon UMNO menduduki jawatan Perdana Menteri, itulah sebabnya mereka bertindak demikian, katanya.

“Apa yang sebenarnya mereka mahukan? Mereka mahu menjadi kerajaan, mereka mahu memimpin.

“Mereka mahu berada dalam pentadbiran, tetapi mereka mahu menjadi Perdana Menteri,” katanya dipetik daripada laporan sebuah portal hari ini ketika mengulas tindakan UMNO yang tidak lagi menyokong kerajaan PN.

Malah Anggota Parlimen Semporna itu juga berkata tindakan UMNO itu bertentangan dengan kehendak rakyat.

“Sekarang kita juga telah mendengar bahawa ada rancangan dalam UMNO, setelah mereka mendapatkan jawatan timbalan perdana menteri, kini mereka mahu jawatan perdana menteri pula,” katanya.

UMNO kini berdepan dengan kemelut dalaman apabila wujud sekurang-kurangnya dua kumpulan besar yang saling bertentangan mengenai sokongan terhadap PN.

Kumpulan diketuai presiden parti Ahmad Zahid Hamidi yang kebanyakannya daripada kluster mahkamah menarik sokongan terhadap PN dan Perdana Menteri, hari ini.

Namun, lebih ramai Ahli Parlimen UMNO enggan menyokong Zahid dan kumpulannyanya, kerana mereka lebih mengutamakan rakyat dalam usaha menangani penularan Covid-19.


Bajet penuh dibentang 24 Februari, sidang Parlimen 29 hari

Rang Undang-Undang Perbekalan 2023 (Bajet 2023) dijadual dibentangkan pada jam 4 petang, 24 Februari depan, menurut maklumat yang disiarkan dalam Takwin Penggal Kedua Parlimen Ke-15, yang akan bersidang pada 13 Februari ini.

Menurut takwin yang dimuat naik di laman web Parlimen, sidang Dewan Rakyat bakal berlangsung selama 29 hari, dengan pembentangan Bajet 2023 tersenarai dalam aturan pada minggu kedua.

Mengikut urusan majlis, sidang Dewan Rakyat akan dimulakan dengan pembukaan penggal Parlimen pada 13 Februari oleh Yang di-Pertuan Agong, dan Usul Menjunjung Kasih dan Perbahasan Titah Diraja pada hari berikutnya.

Perbahasan Titah Diraja pula berlangsung selama lima hari bermula 15 Februari, diikuti jawapan oleh menteri selama dua hari.

Selepas itu, Bajet 2023 dibentangkan oleh Menteri Kewangan pada 24 Februari, seterusnya disusuli dengan Perbahasan Belanjawan di Peringkat Dasar pada 1 Mac hingga 7 Mac 2023.

Menteri berkaitan akan menjawab selama dua hari selepas perbahasan, sebelum diteruskan ke Perbahasan Belanjawan di Peringkat Jawatankuasa selama 10 hari.

Aturan Mesyuarat turut menyenaraikan RUU dan urusan kerajaan yang lain selama dua hari iaitu pada 29 dan 30 Mac.

Pada 20 Disember lalu, Dewan Rakyat sebulat suara meluluskan Bajet Mini 2023 dan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022.

Pada 7 Oktober lalu, Menteri Kewangan ketika itu, Tengku Datuk Seri Zafrul Abdul Aziz membentangkan Bajet 2023 bertemakan Keluarga Malaysia, Makmur Bersama dengan peruntukkan keseluruhan berjumlah RM372.3 bilion.

Belanjawan itu merangkumi empat teras fokus iaitu kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan.

Bagaimanapun, Parlimen dibubarkan tiga hari selepas pembentangan Bajet 2023 bagi memberi laluan kepada Pilihan Raya Umum Ke-15 (PRU-15).


Lebih 8.31 juta penduduk Asean dijangkiti Covid-19 sehingga semalam

Jumlah jangkitan Covid-19 di negara Asia Tenggara kini melepasi 8.31 juta individu, dengan 97,857 kes baharu direkodkan dalam tempoh 24 jam semalam (11 Ogos 2021), lebih tinggi daripada sehari sebelumnya sebanyak 94,201 kes.

Dalam tempoh itu 2,723 lagi pesakit meninggal dunia, turun, berbanding 3,201 kes yang dicatatkan pada Selasa menjadikan kumulatif sejak wabak Covid-19 melanda negara-negara Asean sebanyak 178,346 kematian.

Daripada data yang dikumpul menunjukkan jumlah jangkitan baharu lebih tinggi dilaporkan di Indonesia semalam sebanyak 30,625 kes, diikuti Thailand (21,038 kes).

Malaysia merekodkan 20,780 jangkitan baharu dalam tempoh 24 jam semalam menjadikan kumulatif 1,320,547 kes.

4 Ogos lalu, Indonesia mencapai titik menakutkan apabila angka kematian meletakkan negara itu bersama 11 negara lain di dunia yang merekodkan jumlah pesakit Covid-19 meninggal dunia melebihi 100,000 kes.

Setelah beberapa minggu merekodkan jumlah kematian harian melebihi angka 1,000, negara republik itu mencatatkan 1,747 kes, menjadikan keseluruhan kumulatif kepada 100,636 kematian sejak wabak itu melanda Mac tahun lalu.

Negara lain yang merekodkan jumlah kematian tertinggi akibat Covid-19 sejak awal tahun lalu ialah Amerika Syarikat; Brazil; India; Mexico; Peru; Russia; United Kingdom; Itali; Colombia; Perancis; dan Argentina.

Jumlah kematian di Indonesia itu sekali gus menunjukkan pusat penularan virus Covid-19 telah berpindah dari Eropah dan Amerika Syarikat ke Asia Tenggara.

Sementara itu, Filipina melaporkan 12,021 jangkitan baharu dan 154 kematian semalam, menjadikan kumulatif sebanyak 1,688,040 kes dan 29,374 kematian.

Vietnam pula melaporkan 8,766 jangkitan baharu dan 342 kematian, menjadikan kumulatif kes di negara itu sebanyak 236,901 pesakit dan 4,487 kematian.


Saman fitnah Guan Eng terhadap Naib Presiden MCA dan The Star ditolak

Lim Guan Eng kalah dalam saman fitnah dikemukakannya terhadap terhadap Naib Presiden MCA, Tan Teik Cheng dan sebuah akhbar berbahasa Inggeris, The Star.

Keputusan menolak saman fitnah Pengerusi DAP itu dibuat di Mahkamah Tinggi Georgetown hari ini.

Keputusan itu dibuat Hakim Quay Chew Soon selepas mengambil kira ulasan yang ditulis Teik Cheng dalam akhbar The Star mengenai Guan Eng dan pembiayaan untuk sekolah Cina tahun lalu sebagai komen adil dan bukannya bersifat fitnah.

Sehubungan itu, mahkamah mengarahkan Guan Eng membayar kos RM20,000 dan RM30,000 terhadap Teik Cheng dan The Star.

Peguam mewakili Guan Eng, K Simon Murali, berkata anak guamnya akan membuat rayuan terhadap keputusan terbabit.

Guan Eng sebelum ini pada Mac tahun lalu (2022) menyaman Teik Cheng dan The Star berhubung laporan yang dikatakan mengandungi dakwaan palsu terhadapnya.

Menurut Guan Eng, pemimpin MCA itu berkata dalam laporan The Star bahawa beliau “tidak berani menafikan” dakwaan telah meminta SJK(C) Kuek Ho Yao menukar namanya sebagai syarat untuk mendapat peruntukan RM4 juta semasa menjadi Menteri Kewangan.

“Ini palsu. RM4 juta itu diserahkan walaupun pembinaan belum dimulakan.

“Sebagai Menteri Kewangan, saya tidak pernah meletakkan syarat SJK(C) Kuek Ho Yao perlu menukar namanya untuk menerima peruntukan sebanyak RM4 juta daripada saya. The Star sepatutnya menerima akibat kerana menjadi penyebar berita palsu,” katanya dalam kenyataan sebelum ini.

Guan Eng juga meminta Teik Cheng dan The Star menarik balik laporan itu dan memohon maaf.

Katanya, MCA menyebarkan pembohongan ketika “terdesak untuk mendapatkan semula kerusi mereka yang kalah dalam Pilihan Raya Umum 2018”.


Tiada krisis ekonomi dihadapi negara, kata Gabenor Bank Negara

Malaysia tidak berdepan krisis ekonomi walaupun terdapat dakwaan mengatakan kedudukan negara berdepan risiko meleset, kata Gabenor Bank Negara, Tan Sri Nor Shamsiah Mohd Yunos.

Nor Shamsiah sebaliknya mempertahankan pendirian Malaysia tidak akan berdepan krisis ekonomi kerana langkah awal sudah diambil kerajaan bagi menangani persekitaran luaran yang mencabar, ia walaupun kadar inflasi meningkat mendadak dan nilai ringgit juga jatuh teruk dengan rekod terburuk sejak 24 tahun.

“Ini adalah fakta penting mengenai ekonomi dan sebagai rakyat Malaysia, adalah penting untuk kita bertindak dengan cara yang sewajarnya tanpa menjejaskan pemulihan dan keyakinan pelabur yang boleh menyebabkan sesuatu yang tidak benar akhirnya dipercayai,” katanya dipetik laporan media semasa berucap di Khazanah Megatrends Forum 2022 hari ini.

Jelasnya lagi, pelan pemulihan negara ekonomi negara berjalan dengan baik dan pertumbuhan tahun ini dijangka kukuh.

Berhubung kenaikan inflasi, Nor Shamsiah berkata ia masih terkawal dan sebahagian besarnya disebabkan oleh bekalan dan juga permintaan yang kukuh selaras dengan pembukaan semula ekonomi.

“Tekanan menaik terhadap inflasi akan kekal sebahagiannya dikawal oleh kawalan harga sedia ada

“Tekanan inflasi akan kekal naik dengan sebahagiannya akan terus disekat oleh kawalan harga sedia ada dan lebihan kapasiti yang masih wujud dalam ekonomi,’’ tambah beliau.

Beliau menyatakan unjuran pada tahun depan akan menjadi lebih mencabar disebabkan oleh gabungan faktor-faktor seperti konflik dan ketegangan geopolitik yang meningkat, tekanan iflasi global dan pasaran kewangan yang tidak menentu.

“Ini semua akan membawa kepada pertumbuhan yang lebih perlahan pada tahun depan,” kata beliau.

Membandingkan situasi semasa dengan pandemik baru-baru ini dan Krisis Kewangan Asia, Nor Shamsiah berkata ekonomi Malaysia jelas berada pada kedudukan yang lebih kukuh hari ini berdasarkan momentum pertumbuhan yang teguh, kadar pengangguran yang lebih rendah, permodalan institusi kewangan yang baik dan ekonomi yang lebih pelbagai.

Ini telah menyebabkan Jawatankuasa Dasar Monetari (MPC) secara beransur-ansur melaraskan kadar dasar semalaman (OPR) pada Mei, Julai dan September tahun ini, katanya.

Menurut beliau, MPC tidak dikekang oleh laluan yang telah ditetapkan untuk OPR dan pelarasan kepada kadar faedah utama akan dilakukan secara beransur-ansur dan terukur.

Namun begitu katanya, mengekalkan kadar terlalu rendah untuk masa yang lama seperti di negara lain, boleh mengakibatkan gangguan dan ketidakseimbangan, mencetuskan tekanan inflasi dan melemahkan mata wang.

Nor Shamsiah menegaskan Malaysia perlu sekali lagi melaksanakan pembaharuan yang mengubah sepenuhnya ekonomi bagi menjamin masa depan yang lebih makmur dan mampan dalam menghadapi ketidaktentuan dan cabaran di masa depan.

Beliau berkata Malaysia perlu bercita-cita untuk menjadi ekonomi berasaskan inovasi, berubah daripada model ekonomi berasaskan pengurangan kos (model kos rendah) kepada pemaksimuman premium.

Usaha ke arah mencapai cita-cita itu telah pun bermula, apabila kerajaan menetapkan strategi utama dalam dasar-dasar negara seperti Rancangan Malaysia Ke-12 dan Dasar Kebangsaan mengenai Industri 4.0, katanya.

“Cabarannya ialah mengubah rancangan dan rangka tindakan ini kepada perbuatan dan hasilnya. Bagi kami ialah meningkatkan asas kami sebagai ekonomi yang berinovasi, kami perlu meneruskan pembaharuan untuk mengukuhkan asas-asas idea, pelaburan berkualiti, bakat, dan kedinamikan pasaran untuk memastikan pengagihan sumber yang cekap,” tambahnya.

Semasa mengakhiri ucapannya, Nor Shamsiah berkata tempoh satu hingga dua tahun akan datang menjadi penting untuk Malaysia bagi mengorak langkah ke hadapan dengan berani.

Beliau berkata negara kini mestilah menumpukan kepada pengukuhan asas ekonomi, daya tahan dan fleksibiliti.

“Jiran kita di rantau ini sedang giat meneruskan langkah-langkah pembaharuan. Kita akan ketinggalan jika tidak bertindak sekarang.

“Sejarah adalah pengajaran. Kita telah berkali-kali, melakukan apa yang perlu bagi berubah untuk berada di kedudukan yang lebih tinggi. Saya pasti kali ini tiada bezanya,” tambah beliau.


Ringgit menjunam berbanding 1998, bursa ditutup tinggi

Prestasi ringgit berbanding dolar Amerika Syarikat (AS) hari ini (20 Oktober 2022) terus merosot sejajar dengan pengukuhan mata wang utama itu yang menjadi pilihan selamat.

Ketika urus niaga ditutup hari ini ringgit terus jatuh mencecah ke paras terendah sepanjang masa yang dicatat ketika krisis kewangan Asia pada 1998, dengan penganalisis memberi alasan tekanan ekonomi tempatan dan dunia.

Ketika ditutup jam 6 petang tadi, ringgit menjunam lagi pada 4.7270 berbanding satu dolar AS. Ringgit dibuka pada 4.7250 berbanding dolar AS pagi tadi, setelah jatuh 35 mata asas kepada 4.7180 semalam.

Paras terendah pernah dicatatkan ialah 4.7250 pada 7 Januari 1998.

Mata wang tempatan bagaimanapun naik sedikit berbanding dolar Singapura iaitu kepada 3.3172 berbanding 3.3176 sebelum ini.

Sementara itu, FBM KLCI melonjak 1.6 peratus, manakala volum di Bursa Malaysia melebihi 2.7 bilion saham di tengah-tengah kepastian mengenai masa Pilihan Raya Umum Ke-15 (PRU-15).

Suruhanjaya Pilihan Raya tengah hari tadi mengumumkan tarikh pengundian PRU-15 adalah pada 19 November, dengan pengundian awal ditetapkan pada 15 November manakala tarikh penamaan calon pada 5 November.

Pada jam 5 petang, barometer pasaran melonjak 22.62 mata, atau 1.6 peratus kepada 1,437.72, tinggi hariannya.

Sebanyak 2.7 bilion saham bernilai RM2.6 bilion bertukar tangan.

Peniaga berkata bursa tempatan bergerak maju dan kukuh memandangkan tarikh PRU-15 kini sudah pasti.


54 kematian, 65,505 kes aktif

Seramai 54 pesakit Covid-19 di seluruh negara dilaporkan meninggal dunia dalam tempoh 24 jam semalam, lapor Kementerian Kesihatan (KKM), hari ini.

Menerusi kemas kini laman sesawang COVIDNOW, KKM berkata jumlah itu termasuk 12 pesakit yang meninggal dunia sebelum dibawa ke hospital atau dikategorikan sebagai ‘brought in death’ (BID).

Angka terbaharu itu menjadikan kumulatif sejak awal tahun lalu hingga semalam meningkat kepada 29,256 kematian, termasuk 5,919 kategori BID.

Sarawak kekal mencatat kematian tertinggi sebanyak 18 kes, termasuk lima kategori BID, menjadikan jumlah keseluruhan di negeri itu sebanyak 1,433 kematian.

Sehingga semalam, Sarawak merekodkan 6,879 kes aktif dengan 3,992 pesakit menjalani kuarantin di rumah; 1,941 ditempatkan di PKRC; 840 dimasukkan ke hospital; dan 106 dirawat di unit rawatan rapi (ICU).

Negeri itu juga mencatatkan 499 kes baharu semalam menjadikan kumulatif kepada 243,840 kes positif dengan 235,802 pesakit disahkan sembuh.

Sementara itu, Sabah dan Selangor masing-masing merekodkan tujuh kematian; Pahang (lima); Terengganu (empat); dan masing-masing tiga kematian di Johor, Kedah dan Kelantan.

Perak pula merekodkan dua kematian; sementara Melaka dan Kuala Lumpur masing-masing satu. Tiada kematian dilaporkan di Negeri Sembilan, Perlis, Pulau Pinang, Labuan dan Putrajaya.

KKM juga memaklumkan sehingga semalam sebanyak 65,505 kes Covid-19 masih aktif.

Daripada jumlah itu, 51,103 pesakit menjalani kuarantin di rumah; 8,389 ditempatkan di PKRC; 5,469 dimasukkan ke hospital; dan 544 pesakit dirawat di ICU, termasuk 280 yang memerlukan alat bantuan pernafasan.

Sejak awal tahun lalu hingga semalam sebanyak 2,496,533 kes positif dilaporkan, dengan 2,407,205 pesakit disahkan sembuh.

Sepintas lalu kes Covid-19 mengikut negeri-negeri sehingga 6 November 2021.


Apa beza keluarga Anwar dengan Trump? soal Wan Fayhsal

Kritikan terhadap Perdana Menteri kerajaan campuran Datuk Seri Anwar Ibrahim berhubung lantikan anak perempuannya, Nurul Izzah masih tidak berhenti dan berterusan walaupun sudah memberi alasan tiada elaun yang dibayar bagi memegang jawatan tersebut.

Ahli Parlimen Machang, Wan Ahmad Fayshal Wan Ahmad Kamal mempersoalkan lantikan Nurul Izzah dan adakah itu makna reformasi yang selama ini dilaungkan oleh Anwar selama ini, malah janji sebelum ini berhubung pemisahan jawatan Perdana Menteri dengan Menteri Kewangan juga dilanggar.

“Anak beranak jaga kantung perbendaharaan negara. Inikah reformasi yang dicanang selama ini? Bukankah Nurul Izzah bercakap di World Economic Forum 2017 janji Pakatan Harapan ialah pisahkan peranan dan jawatan Menteri Kewangan daripada Perdana Menteri?

“Ini bukan sekadar langgar janji tapi terus khianat agenda Reformasi yang kamu laungkan saban tahun,” katanya dalam satu hantaran Facebook.

Wan Fayhsal juga mempertikaikan adakah lantikan tersebut merupakan satu urus tadbir yang baik dan boleh menjamin ketelusan dalam pentadbiran kerajaan campuran.

“Tell me is this a good governance? Apa jaminan skandal 1MDB takkan berulang dengan peranan yang tidak dipisahkan sebegini? Apa kata Abang Mat (Mohamad) Sabu kita?” katanya lagi.

Beliau juga bertanya apakah perbezaan keluarga Anwar dengan keluarga bekas presiden Amerika Syarikat, Donald Trump yang melantik anak perempuannya yang juga ahli perniagaan, Ivanka Trump sebagai penasihatnya pada 2017 hingga mendapat kecaman orang ramai.

“Apa beza keluarga Anwar dengan keluarga Trump?

“Adakah ini makna dan prinsip pentadbiran Madani yang nak dibangunkan untuk bawa Malaysia menjadi maju? Pakat-pakat nilai,” ujarnya lagi.

Terdahulu, Anwar mempertahankan pelantikan itu dengan berkata Nurul Izzah tidak mendapat sebarang elaun dan anaknya itu juga mempunyai ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat.


Kesian, Anwar nisankan reformasi dengan pembebasan Zahid: Khairy

Datuk Seri Anwar Ibrahim dibidas Khairy Jamaluddin Abu Bakar kerana membelakangi prinsip reformasinya sendiri semata-mata hanya kerana mahu terus berkuasa.

Bekas Ketua Pemuda UMNO itu menyifatkan reformasi yang dilaung-laungkan oleh Presiden PKR itu sebelum ini sudah mati selepas membebaskan anak muridnya, Datuk Seri Ahmad Zahid Hamidi daripada pertuduhan di mahkamah pada Isnin lalu.

“Inilah harga yang perlu dibayar untuk Datuk Seri Anwar Ibrahim jadi Perdana Menteri. Saya pun rasa kesian kepada Anwar kerana Isnin (4 September) ialah ulang tahun ke-25 reformasi, tapi hari itu (reformasi) dibatu nisankan, jadi reformati.

“Banyak cabaran dilalui oleh beliau untuk menjadi Perdana Menteri dan kalau kita tengok kepada pembentukan karektor, dia mesti mahu pengakhiran yang baik untuk beliau tapi dia kena ‘usung’ benda ini,” katanya dalam episod baharu podcast Keluar Sekejap bersama Shahril Hamdan yang disiarkan dalam Youtube.

Khairy turut mempersendakan agenda perjuangan kerajaan untuk meningkatkan tata kelola yang baik kini namun semuanya berubah dan menjadi ‘tata ke laut’.

Katanya, dia juga mungkin akan keluar selama-lamanya daripada arena politik.

“Ia sangat menyedihkan, saya rasa begitu sedih bahawa kita sudah sampai tahap ini. Mungkin perkiraan Perdana Menteri dalam tempoh tiga atau empat tahun lagi orang pun dah lupa akan ada isu baharu, skandal, jadi dia fikir buat perkiraan, benda buruk lepaskan dulu,” katanya.

Jelas Khairy, dalam kes Zahid bukan mahkamah yang putuskan keputusan untuk menghentikan prosiding sebaliknya ia adalah kuasa mutlak Peguam Negara.

“Kes Zahid bukan mahkamah putuskan keputusan hentikan prosiding adalah kuasa mutlak Peguam Negara di bawah Perlembagaan Persekutuan,” katanya.

Bekas Menteri Kesihatan itu turut membandingkan pembebasan bekas Perdana Menteri, Datuk Seri Najib Razak yang dianggap lebih penting dan bukannya Zahid.

“Alang-alang menyeluk pekasam, biar sampai ke pangkal lengan, alang-alang bebaskan Zahid, bebaskan saja Najib. Sekurang-kurangnya dia ada nilai tambah kepada BN-PH.

“Bandingkan ‘Bossku’ (Najib) dengan Zahid, (orang) yang akan bagi nilai tambah untuk kekang ‘gelombang hijau’ adalah Najib. Apa yang dia (Zahid) boleh buat? Dia tiada nilai tambah,” katanya lagi.

Terdahulu, selepas 77 hari dibicarakan di Mahkamah Tinggi, Zahid dibebaskan tanpa dilepaskan (DNAA) daripada 47 pertuduhan membabitkan Yayasan Akalbudi selepas Pejabat Peguam Negara (AGC) membuat permohonan berkenaan kepada mahkamah.

Hakim Datuk Collin Lawrence Sequerah (kini Hakim Mahkamah Rayuan membenarkan permohonan Jabatan Peguam Negara (AGC) supaya prosiding perbicaraan diberhentikan bagi semua pertuduhan terhadap Timbalan Perdana Menteri.


PRN Johor ‘penentu hidup mati’ bagi PH: Syed Ibrahim

Pilihan Raya Negeri (PRN) Johor diibaratkan ‘penentu survival’ bagi Pakatan Harapan (PH) dalam usaha mendapatkan semula mandat rakyat negeri berkenaan.

Pengerusi PKR Johor Syed Ibrahim Syed Noh berkata PRN itu menandakan ‘medan pertempuran’ kepada setiap parti komponennya iaitu PKR, DAP dan Amanah dalam persediaan untuk menghadapi pilihan raya umum seterusnya nanti.

“Maka, setiap jentera pilihan raya perlu bekerja keras dan ketepikan perbezaan. Keputusan (jumlah) kerusi (Dewan Undangan Negeri (DUN) telah dibuat, jadi sama-sama bermuafakat untuk bantu calon masing-masing menang,” katanya menurut laporan Bernama malam tadi.

Syed Ibrahim diwawancara semasa menjadi panel Forum: Jalan Terus anjuran Angkatan Muda Keadilan secara maya yang disiarkan menerusi Facebook, malam tadi.

Berhubung keputusan PH dalam pembahagian kerusi DUN ditandingi pada PRN Johor, Ahli Parlimen Ledang itu berkata perkara itu telah selesai dan mencapai kesepakatan antara parti komponen termasuk Parti Ikatan Demokratik Malaysia (MUDA).

“Kita sudah rumuskan mengenai rundingan kerusi iaitu 20 ditandingi PKR, DAP (14), Amanah (16) dan MUDA (enam). Ini semua telah diputuskan dan tiada pertikaian berkenaan kerusi tersebut, amat jelas ianya dirunding lebih awal,” katanya.

Suruhanjaya Pilihan Raya menetapkan tarikh 12 Mac ini sebagai hari pengundian dengan penamaan calon pada 26 Feb manakala pengundian awal pada 8 Mac.


Kes baharu di Indonesia semalam tertinggi di dunia

Republik Indonesia yang melaporkan 54,517 kes baharu pada Jumaat, diletakkan sebagai negara pertama mencatat jumlah jangkitan harian tertinggi di dunia berdasarkan laporan di dalam lama sesawang https://www.worldometers.info/coronavirus/.

Lebih 100 negara melaporkan kes jangkitan Covid-19 negara masing-masing kepada laman sesawang itu yang menjadi rujukan utama dan dipercayai oleh pelbagai pihak.

Menurut laman sesawang itu, kedudukan di bawah Indonesia adalah Britain yang melaporkan tertinggi harian sebanyak 51,870 individu, diikuti Brazil dan Amerika Syarikat.

Indonesia juga berada pada kedudukan kedua selepas Brazil dari segi kematian. Pada Jumaat, Pasukan Khas Petugas Covid-19 Indonesia melaporkan 1,205 kematian yang dikaitkan dengan Covid-19.

Berdasarkan tahap pemulihan, Indonesia berada di senarai ketiga setelah India dan Brazil. Pada Jumaat, Indonesia mencatatkan 28,079 orang telah sembuh daripada Covid-19.

Negara keempat di dunia paling padat dengan kira-kira 270 juta penduduk itu melaporkan peningkatan kes dari sehari ke sehari sejak kebelakangan ini, lebih teruk daripada di India, sekali gus menjadikannya sebagai pusat pandemik di Asia.

Pakar kesihatan dan epidemiologi memberi amaran sistem kesihatan di negara itu akan berdepan malapetaka, jika jangkitan Covid-19 terus melonjak.

Sesetengah daripada mereka bimbang keadaan bertambah buruk berdasarkan angka yang ditunjukkan di mana tidak ramai rakyat negara itu yang menjalani ujian saringan.

Pemerintah republik itu telah melaksanakan perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’ di Pulau Jawa dan Bali, bermula 3 Julai hingga 20 Julai ini, sebelum diperluaskan ke seluruh negara.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor non essential, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup. – Agensi


54.5 peratus terima dos penggalak

Jumlah penerima dos penggalak vaksin Covid-19 terus meningkat kepada 12,769,610 atau 54.5 peratus daripada populasi negara, lapor Kementerian Kesihatan (KKM), hari ini.

Statistik laman sesawang Covidnow yang dikemas kini pagi ini menunjukkan semalam sahaja seramai 149,361 individu dewasa telah menerima suntikan dos ketiga itu.

Sementara itu, seramai 22,933,328 atau 98.0 peratus individu dewasa lagi telah lengkap divaksinasi, manakala 23,208,714 atau 99.2 peratus lagi menerima sekurang-kurangnya dos pertama daripada vaksin dua dos atau vaksin dos tunggal.

Pada masa sama, KKM juga memaklumkan seramai 5,665,020 remaja berusia 12 hingga 17 tahun telah menerima suntikan vaksin masing-masing sejak 8 September hingga semalam.

Daripada jumlah itu seramai 2,793,710 atau 88.8 peratus telah lengkap divaksin, manakala 2,871,310 atau 91.3 peratus lagi menerima sekurang-kurangnya satu dos.

Bagi program imunisasi untuk kanak-kanak berusia 5 hingga 11 tahun, setakat semalam seramai 62,809 daripadanya telah menerima suntikan dos pertama.

Keseluruhannya sebanyak 64,434,353 dos vaksin Covid-19 diberikan sejak Program Imunisasi Covid-19 Kebangsaan dilancarkan Perdana Menteri ketika itu Tan Sri Muhyiddin Yassin pada 24 Februari lalu.

Daripada jumlah itu, 25,727,038 atau 78.8 peratus populasi negara, termasuk rakyat asing, telah lengkap divaksinasi, manakala 26,142,833 atau 80.1 peratus lagi menerima sekurang-kurangnya satu dos.


Pemimpin Abu Sayyaf ditembak mati

Seorang komander pangkat rendah kumpulan militan Abu Sayyaf, Indang Susukan, yang berada di belakang sekurang-kurangnya enam kes penculikan di Sabah, terbunuh ketika berlaku huru-hara di kem tentera berkeselamatan tinggi di Zamboanga City, Filipina.

Indang dan dua lagi rakannya Arnel Cabintoy dan Feliciano Sulayao terbunuh kira-kira jam 6.20 pagi Ahad (9 Oktober 2022), Lapor The Star yang memetik sumber risikan serantau.

Laporan itu mengatakan sumber berkata, dua pegawai yang bertugas – Agustine Roger dan Lorenz Matias – di kem keselamatan maksimum telah ditikam oleh ketiga-tiga mereka ketika memasuki sel penjara untuk menghidangkan sarapan pagi.

Apabila melihat kekecohan itu, seorang pegawai yang mengawal menara itu melepaskan tembakan ke arah ketiga-tiga mereka, sekali gus membunuh mereka, kata sumber.

Indang adalah antara pemimpin utama Abu Sayyaf yang berpangkalan di Jolo yang menghantar lelaki bersenjata Filipina untuk melakukan penculikan di pantai timur Sabah.

Sumber serantau berkata Indang bertanggungjawab di atas penculikan dan mengurung mangsa di tempat persembunyiannya di Jolo di mana rundingan dilakukan untuk pembebasan mereka.

Antara mangsa yang ditahan oleh Indang ialah ketika kes penculikan di restoran makanan laut Ocean King, Sandakan, Sabah di mana pengurus Thien Nyuk Fun dan pelancong Bernard Then diculik pada 14 Mei 2015.

Thien dibebaskan selepas rundingan pada 8 November tahun yang sama tetapi kumpulan Abu Sayyaf memenggal kepala Then pada 17 November selepas rundingan menjadi serba salah.

Seorang lagi mangsa berprofil tinggi yang ditahan olehnya ialah Gai Huayun warga China, yang diculik dari pusat peranginan Singgamata di Semporna, Sabah pada 2 April 2014, dan diselamatkan pada 31 Mei 2014.

Indang turut menahan tebusan pengusaha ternakan ikan dari Lahad Datu, Kunak dan Semporna.

Indang, yang kehilangan tangan semasa pertempuran dengan tentera Filipina dua tahun lalu, menyerah diri di bawah pengampunan oleh Manila pada 2020 dan sejak itu telah ditahan di Zamboanga City.


Kerajaan tambah subsidi minyak, minyak masak hingga RM8.0 bilion

Kerajaan bakal menampung subsidi minyak dan minyak masak sehingga lebih RM8.0 bilion, iaitu RM4.22 bilion lebih tinggi berbanding RM3.78 bilion yang diperuntukkan bagi tahun ini.

Menteri Kewangan, Senator Tengku Datuk Seri Zafrul Tengku Abdul Aziz berkata, kerajaan telah membelanjakan sebanyak RM6.32 bilion bagi subsidi minyak dan minyak masak pada 2019 dan RM2.16 bilion pada 2020.

“Kementerian Kewangan ingin mengulangi bahawa kerajaan akan terus membantu rakyat melalui pelbagai langkah.

“Salah satu langkah dasar yang dimanfaatkan oleh sejumlah besar rakyat Malaysia adalah subsidi minyak dan minyak masak dalam membantu mengurangkan kesan kenaikan harga komoditi di peringkat global ke atas kos sara hidup rakyat,” katanya dalam kenyataan disiarkan di Facebook Kementerian Kewangan hari ini.

Beliau berkata, peruntukan lebih tinggi itu tahun ini susulan peningkatan harga pasaran global semasa.

“Kerajaan bersedia menanggung perbelanjaan subsidi yang lebih tinggi ini bagi memelihara kesejahteraan rakyat dan kelangsungan perniagaan, terutamanya peniaga-peniaga kecil,” katanya.

Tengku Zafrul berkata, susulan peningkatan harga komoditi di peringkat global, subsidi kerajaan bagi produk petroleum petrol RON95, diesel dan liquified petroleum gas (LPG) serta minyak masak bersubsidi dijangka meningkat dengan mendadak.

Beliau berkata, kerajaan akan terus membantu rakyat melalui pelbagai langkah termasuk meneruskan subsidi minyak dan minyak masak dalam membantu mengurangkan kesan kenaikan harga komoditi di peringkat global ke atas kos sara hidup rakyat.

Menurutnya, kerajaan tetap meneruskan dasar pengekalan harga bagi barang-barang runcit iaitu RM2.05 per liter bagi Petrol RON95 yang telah dikekalkan sejak 10 Februari, dan RM2.15 per liter bagi Diesel sejak 10 Februari.

Manakala harga gas petroleum cecair LPG dikekalkan pada RM1.90 sekilogram sejak Jun 2015, dan minyak masak bersubsidi pula bernilai RM2.50 pek sekilogram semenjak 1997, katanya.

Beliau menambah, pelbagai langkah Belanjawan dan inisiatif yang ditambah baik melalui Permai, Pemerkasa dan Pemerkasa Plus akan terus disalurkan sekurang-kurangnya sehingga Disember 2021.


Mangsa banjir Batu Pahat menurun tinggal 13,872 di PPS

Jumlah mangsa banjir di Batu Pahat berkurangan kepada 13,872 orang setakat 8 malam ini berbanding 15,907 yang direkodkan pada 4 petang tadi susulan penutupan sembilan pusat pemindahan sementara (PPS) selepas air banjir surut.

Jawatankuasa Pengurusan Bencana Negeri (JPBN) memaklumkan penutupan itu menjadikan jumlah PPS yang masih beroperasi setakat ini ialah 59 yang menempatkan 3,985 keluarga, menurut laporan Bernama.

Menurut JPBN, tiga PPS yang menempatkan jumlah mangsa tertinggi ialah Sekolah Jenis Kebangsaan (Cina) Pt Yaani, Parit Raja (678 orang) diikuti Dewan Parit Senah, Sri Medan (671) dan Sekolah Kebangsaan Seri Aman (552).

Tiga kawasan masih berada di tahap amaran iaitu Empangan Bekok di Sungai Bekok (19.08 meter), Empangan Sembrong di Sungai Sembrong (11.23 meter) dan Sungai Senggarang di Senggarang (3.32 meter).

Keadaan cuaca diramalkan cerah di enam daerah malam ini kecuali Johor Bahru, Muar dan Segamat yang dijangka mendung manakala Batu Pahat diramalkan hujan.


Jutawan rakan baik Anwar beli saham rangkaian hotel terkait Zahid

Pemilik syarikat Petra Group yang rapat dengan Ketua Pembangkang, Datuk Seri Anwar Ibrahim melengkapkan pembelian 51.5% saham Riyaz Hotels & Resorts, rangkaian hotel yang terkait dalam perbicaraan kes Yayasan Akalbudi yang dimiliki Datuk Seri Ahmad Zahid Hamidi.

Selepas lengkap pembelian saham majoriti itu, rangkaian hotel tersebut diletak bawah entiti Petra Riyaz yang akan beroperasi sebagai sebuah “jenama hotel yang berorientasikan gaya hidup” di Malaysia, Indonesia dan Vietnam.

Petro Group dimiliki Vinod Sekhar mengumumkan pembelian tersebut, langkah yang jarang berlaku memandangkan industri pelancongan dan perhotelan terjejas teruk semasa penularan pandemik Covid-19 ketika ini.

Menurut laporan MalaysiaNow, rantaian perhotelan Riyaz menjadi subjek dalam perbicaraan rasuah melibatkan Zahid yang kini berdepan 47 pertuduhan berkaitan Yayasan Akalbudi.

Portal tersebut juga mendedahkan pada 2016, Zahid yang sewaktu itu memegang jawatan Menteri Dalam Negeri terlibat dalam rundingan yang diatur anak perempuannya Datuk Nurulhidayah Ahmad Zahid bagi membincangkan jualan 60% pegangan dalam rantaian perhotelan tersebut.

Memberikan pernyataan dalam perbicaraan Zahid tahun lalu, Pengarah Urusan Ri-Yaz Group Datuk Seri Shaheen Shah Sidek yang kini merupakan CEO of Petra Riyaz, berkata pengerusi kumpulan syarikat itu Tan Sri Abdul Rashid Manaf mencadangkan untuk menjual pegangannya bagi menyelamatkan syarikat tersebut, sebuah rundingan yang turut membabitkan pengambil alihan pinjaman bank Rashid oleh Nurulhidayah dan lelaki itu sebagai penjamin.

Shaheen berkata susulan pertemuan dengan bank di pejabat Zahid di pejabatnya, di Putrajaya, Nurulhidayah memaklumkan kepadanya beliau akan membayar tunggakan pinjaman berjumlah RM8.66 juta melalui peguam-peguamnya.

Bank juga kemudiannya bersetuju untuk menstruktur semula pinjaman tersebut namun ia kemudian menemui jalan buntu apabila Rashid menolak untuk kekal menjadi penjamin bagi pinjaman tersebut seperti yang ditetapkan pihak bank.

Shaheen memberitahu kamar mahkamah mengenai beberapa permintaan daripada Nurulhidayah dan bapanya Zahid supaya RM8.6 juta itu dikembalikan kerana ia adalah milik yayasan.

Shaheen berkata beliau terkejut dengan permintaan tersebut dan turut menambah dirinya tidak mengetahui wang tersebut adalah daripada yayasan.

Peguam Zahid memberitahu mahkamah wang tersebut adalah pelaburan mewakili yayasan tersebut, dan rundingan tersebut gagal selepas pembelian dirasakan tidak memberikan keuntungan.

Terdahulu, mahkamah turut diberitahu pembelian pegangan saham itu juga dibuat tanpa pengetahuan lembaga pemegang amanah yayasan.

Muhammad Fazli Zulkifli, seorang penyiasat Suruhanjaya Pencegahan Rasuah Malaysia turut berkata beliau yakin keputusan untuk menggunakan RM8.6 juta dari dana yayasan itu adalah kerana anak perempuan Zahid memiliki kepentingan.

“Berdasarkan kenyataan Datuk Seri Ahmad Zahid, dia kata Yayasan Akalbudi yang berminat buat pelaburan dalam bidang perhotelan tetapi daripada saksi-saksi lain memberitahu Datuk Nurul Hidayah yang minat buat pelaburan dan bayaran dibuat oleh Yayasan Akalbudi,” kata Fazli dalam perbicaraan tahun lalu.

Pada 2019, Zulkifli Senteri, salah seorang pemegang amanah dan bekas pengarah Yayasan Akalbudi, berkata beliau tidak pernah dimaklumkan mengenai sebarang mesyuarat, atau aktiviti dan kenyataan kewangan selain perbelanjaan yayasan tersebut sepanjang 15 tahun beliau di dalam lembaga yayasan.


Undi calon PN yang bersih, gesa Muhyiddin kepada pengundi Melaka

Calon yang diletak Perikatan Nasional (PN) pada Pilihan Raya Negeri (PRN) Melaka kali ini adalah dikalangan mereka yang bersih dan tidak terpalit dengan kontroversi, kata Tan Sri Muhyiddin Yassin.

Pengerusi PN itu berkata berbeza dengan parti lain yang bertanding meletak calon yang melompat dan menarik sokongan sehingga jatuh kerajaan sendiri, calon PN terdiri daripada profesional dan tidak terpalit dengan salah guna kuasa dan bersih daripada rasuah.

“Saya yakin dan percaya (mereka) adalah calon bersih yang akan dapat dipilih untuk membentuk sebuah kerajaan negeri Melaka.

“Jadi sekali lagi saya merayu, sokong lah dan undi lah kepada calon-calon PN. Terima kasih,” katanya menerusi satu video yang dimuat naik di akaun Facebooknya hari ini.

Untuk rekod, blok pembangkang, Pakatan Harapan (PH) bertindak meletak dua calon bekas Ahli Dewan Undangan Negeri (ADUN) UMNO yang menarik sokongan terhadap kerajaan negeri yang dipimpin juga oleh Ketua Menteri daripada UMNO.

Jelasnya lagi, calon-calon yang dikemukakan itu adalah daripada mereka yang berkaliber dan berkelayakan yang pastinya membawa negeri itu menuju kecemerlangan dan kegemilangan di masa akan datang.

Muhyiddin juga merayu kepada semua pengundi daripada semua bangsa dan agama untuk memberikan sokongan padu kepada semua calon PN yang bertanding dalam pilihan raya itu.

Terdahulu, PN mempertaruhkan 43 peratus calon berusia 40 tahun ke bawah dengan sebahagian besarnya terdiri daripada golongan profesional, berpendidikan tinggi dan komited demi kepentingan serta kebajikan rakyat.

Gabungan itu bertanding di kesemua 28 kerusi Dewan Undangan Negeri (DUN) dengan Bersatu bertanding di 15 kerusi, PAS meletakkan calon di lapan kerusi dan Parti Gerakan pula mempertaruhkan calon di lima kerusi.


PRN Melaka: PH mohon semakan kehakiman pembubaran DUN

Pengerusi Pakatan Harapan (PH) Melaka, Adly Zahari hari ini mengemukakan permohonan kebenaran semakan kehakiman di Mahkamah Tinggi Kuala Lumpur mencabar keabsahan pembubaran Dewan Undangan Negeri (DUN) Melaka.

Bekas Ketua Menteri Melaka ketika PH memerintah sebelum ini, memohon perintah membatalkan writ dan notis pilihan raya dikeluarkan Suruhanjaya Pilihan Raya (SPR) pada 18 Oktober lalu bagi mengadakan Pilihan Raya Negeri (PRN) Melaka pada 20 November ini.

Beliau juga memohon perintah supaya notis untuk mengadakan PRN digantung, sementara permohonan kebenaran semakan kehakiman itu didengar dan diputuskan mahkamah.

Adly yang bertindak selaku pemohon menamakan Ketua Menteri, Datuk Seri Sulaiman Md Ali; Speaker DUN Datuk Seri Ab Raus Yusoh; SPR; dan Yang di-Pertua Negeri, Tun Mohd Ali Rustam, selaku responden pertama hingga keempat.

Beliau memfailkan permohonan kebenaran melalui firma guaman Tetuan Gan Ho & Razlan Hadri, lapor BH hari ini.

Dalam permohonan itu, Adly menyifatkan adalah sangat tidak munasabah dan tidak rasional bagi Sulaiman menasihati Mohd Ali membubarkan DUN dalam keadaan pandemik Covid-19 di negara ini.

Beliau menuntut perisytiharan antaranya, nasihat Sulaiman terhadap Mohd Ali pada 4 Oktober lalu untuk membubarkan DUN mengikut Artikel 19(2) Perlembagaan Negeri adalah tindakan mala fide (berniat jahat) kerana nasihat itu dibuat ketika beliau tidak lagi mempunyai keyakinan sebilangan besar Ahli Dewan Undangan Negeri (ADUN).

Beliau turut menuntut perisytiharan bahawa proklamasi Mohd Ali mengenai pembubaran itu adalah tidak sah kerana dibuat tanpa pengetahuan SPR yang Sulaiman tidak lagi mendapat kepercayaan majoriti ADUN.

Dalam afidavit sokongan, Adly berkata Melaka terjejas oleh kelembapan ekonomi yang teruk akibat pandemik Covid-19 sejak awal 2020.

“Pandemik atau endemik Covid-19 memberi implikasi negatif yang serius terhadap kesihatan orang ramai dan kesejahteraan ekonomi mereka. Saya juga percaya mengadakan PRN Melaka pada masa ini menimbulkan bahaya kepada kesihatan rakyat,” katanya.

Sulaiman membubarkan DUN Melaka pada 5 Oktober lalu, dalam usaha menyelesaikan kemelut politik di negeri itu, setelah empat ADUN menarik sokongan terhadapnya.


Konstabel maut dilanggar penjenayah diklasifikasi kes bunuh

Ketua Polis Daerah Timur Laut Asisten Comosioner Soffian Santong berkata kematian anggota Balai Polis Dato Keramat, Pulau Pinang Konstabel Muhammad Iqbal Mazlan, 22, ketika sedang mengejar penjenayah pagi semalam dikategorikan sebagai kes bunuh.

Mangsa dilaporkan sedang mengejar seorang penjenayah menggunakan motosikal, sebelum dilanggar oleh suspek menyebabkan beliau terjatuh dan kepalanya terhantuk di bahu jalan.

Muhammad Iqbal meninggal dunia di tempat kejadian, sementara suspek berusia 35 tahun ditahan di lokasi kemalangan dan ujian air kencing didapati positif dadah.

Soffian berkata, ketika kejadian Muhammad Iqbal bersama dua anggota lain terserempak dengan seorang lelaki yang menunggang motosikal dalam keadaan mencurigakan kira-kira jam 1 pagi di Jalan Scotland.

Katanya, ketiga-tiga anggota polis yang masing-masing menunggang motosikal meminta lelaki terbabit berhenti, tetapi suspek terus memecut dan menunggang dalam keadaan berbahaya, dengan melakukan aksi ‘zig zag’ bagi mengelak ditahan polis.

“Mereka mengejar lelaki itu sehingga ke Jalan Utama. Muhammad Iqbal cuba menghampiri motosikal lelaki terbabit, namun suspek melanggar motosikalnya sehingga mangsa terjatuh dan kepalanya terhantuk di tebing jalan. Mangsa meninggal dunia di tempat kejadian,” katanya kepada pemberita di Hospital Pulau Pinang, malam tadi.

Katanya, suspek yang mempunyai enam rekod jenayah lampau berkaitan dadah dan lima kes jenayah akan direman esok.

Kes disiasat mengikut Seksyen 302 Kanun Keseksaan iaitu bunuh, serta Seksyen 186 Kanun Keseksaan kerana menghalang penjawat awam menjalankan tugas, katanya.

Jenazah Muhammad Iqbal akan dibawa balik ke kampung halamannya di Kampung Air Tawar, Besut, Terengganu untuk dikebumikan.


Indonesia lulus Sinovac untuk kanak-kanak seawal usia 6 tahun

Badan Pengawasan Makanan dan Ubat-ubatan (BPOM) Indonesia meluluskan penggunaan kecemasan vaksin Sinovac Biotech Covid-19, kepada kanak-kanak berusia enam hingga 11 tahun.

Pada masa sama, Indonesia juga menjadi negara pertama di dunia meluluskan penggunaan kecemasan vaksin Covid-19 Covovax – keluaran Novavax yang dikilangkan di Institut Serum India – yang menggunakan teknologi berbeza daripada vaksin yang ada sekarang.

Dalam kenyataan hari ini BPOM berkata langkah itu diambil sesuai dengan keputusan Pentadbiran Makanan dan Ubat-Ubatan (FDA) Amerika Syarikat yang meluluskan penggunaan vaksin Pfizer kepada kanak-kanak berusia lima tahun ke atas.

Sehingga hari ini, Indonesia memberi vaksin buatan China itu hanya kepada individu berusia 12 tahun dan ke atas. Negara itu dilaporkan mempunyai sehingga 200 juta dos vaksin Sinovac.

Ketua BPOM, Dr Penny K Lukito memberitahu sidang media hari ini kelulusan penggunaan vaksin itu adalah ‘berita gembira’.

“Kami yakin vaksinasi kanak-kanak adalah perkara utama, terutama sekarang ini apabila proses pembelajaran bersemuka telah bermula,” katanya.

Kelulusan itu diberi setelah Indonesia terbabit dalam kajian klinikal sejak dua bulan lalu.

Bagaimanapun, jurucakap Kementerian Kesihatan Indonesia, Dr Siti Nadia Tarmizi berkata program vaksinasi kepada kanak-kanak hanya akan bermula awal tahun depan, sementara menunggu cadangan daripada persatuan pediatrik.

Sementara itu, syarikat bioteknologi Novavax berkata vaksin dua dos Covovax tidak memerlukan suhu penyimpanan yang sangat sejuk seperti yang diperlukan oleh beberapa vaksin lain, yang boleh membolehkannya memainkan peranan penting dalam meningkatkan bekalan di negara-negara miskin di seluruh dunia.

Novavax berkata penghantaran awal ke Indonesia dijangka akan bermula tidak lama lagi. – Agensi


Kerajaan benar kedai makan, restoran buka 6 pagi – 10 malam

Kerajaan bersetuju membenarkan kedai makan dan restoran membuka perniagaan mereka mulai jam 6 pagi sehingga 10 malam mulai esok, tatkala Fasa Satu Perintah Kawalan Pergerakan (PKP) 3.0 dikekalkan di bawah Pelan Pemulihan Negara (PPN).

Menteri Kanan (Keselamatan), Datuk Seri Ismail Sabri Yaakob berkata sebelum ini operasi premis berkenaan hanya dibenar bermula 8 pagi hingga 8 malam sahaja.

“Setelah mengambil kira rayuan dan pandangan pengusaha kedai makan, sidang mesyuarat bersetuju untuk menukar waktu operasi premis yang menjual makanan bermula jam 6 pagi hingga 10 malam berkuatkuasa 28 Jun 2021,” katanya dalam kenyataan hari ini.

Pada masa sama beliau berkata, prosedur operasi standard (SOP) PKP 3.0 dikekalkan di mana semua aktiviti sosial dan ekonomi tidak dibenarkan beroperasi kecuali sektor perlu yang disenaraikan Majlis Keselamatan Negara (MKN).

Beliau berkata Fasa 1 PKP menyeluruh dikekalkan dalam PPN sehingga tiga indikator nilai ambang utama dicapai.

“Ketiga-tiga indikator nilai ambang tersebut ialah purata kes harian Covid-19 menurun di bawah 4,000 kes, kadar penggunaan katil di ICU pada paras sederhana serta kadar vaksinasi bagi populasi yang telah menerima dua dos lengkap mencapai 10%.

“Justeru, peralihan daripada Fasa 1 ke Fasa 2 akan mengambil kira ketiga-tiga indikator itu sebelum ia diputuskan.

“Secara keseluruhan, PPN adalah strategi peralihan keluar dari kemelut pandemik Covid-19 yang merangkumi empat fasa melibatkan pelan peralihan fasa PKP secara berperingkat,” katanya.

Ismail Sabri berkata pengekalan tempoh Fasa 1 di seluruh negara seperti yang diumumkan Perdana Menteri, tan Sri Muhyiddin Yassin adalah mengambil kira situasi semasa yang masih belum berjaya untuk beralih ke Fasa 2 apabila graf jumlah kes positif baharu harian menunjukkan trend mendatar.


Lagi kenderaan tentera rosak ketika raptai Hari Kebangsaan

Sebuah lagi kenderaan Angkatan Tentera Malaysia (ATM) mengalami kerosakan ketika terlibat dalam raptai sambutan Hari Kebangsaan 2022 di ibu negara hari ini.

Menurut Bernama, Tentera Darat Malaysia (TDM) mengesahkan dua kejadian kerosakan kenderaannya berlaku ketika raptai berkenaan semalam dan hari ini.

Sel Perhubungan Raya Markas Tentera Darat dalam kenyataan hari ini memaklumkan kejadian pertama berlaku semalam melibatkan sebuah kenderaan PT-91M Pendekar yang terlibat dalam acara perbarisan sambutan itu mengalami kerosakan di Jalan Damansara susur keluar Carcosa ke KL Sentral, di sini.

Menurut kenyataan itu, PT-91M Pendekar baru sahaja selesai menjalani raptai perbarisan itu dan dalam perjalanan ke tempat parkir Kenderaan Jenis A (KJA) sebelum berhenti secara tiba-tiba akibat masalah enjin yang dihadapi pada 10.30 pagi itu.

“Armoured Recovery Vehicle telah diaturgerakkan memberi bantuan menarik kenderaan itu dan telah berjaya dialihkan ke tempat parkir KJA di Muzium Negara, di sini pada 11 pagi itu untuk kerja-kerja pembaikan.

“Kejadian kedua berlaku pada hari ini iaitu pada 11.26 pagi tadi di Muzium Negara melibatkan sebuah Kenderaan Pengangkut Kereta Perisai yang dalam perjalanan balik ke Kem Perdana Sungai Besi mengalami masalah enjin tidak dapat dihidupkan,” menurut kenyataan itu.

Berikutan itu, anggota mekanik diatur gerak ke lokasi dan membuat kerja pembaikan dan kenderaan tersebut siap dibaiki pada 12.30 tengah hari tadi dan meneruskan kembali perjalanan.

“Untuk makluman, sebanyak 129 aset kenderaan tentera darat terlibat dalam perarakan Sambutan Hari Kebangsaan 2022.

“Oleh yang demikian, Tentera Darat memohon maaf susulan dua insiden yang berlaku,” menurut kenyataan itu.

Tentera Darat juga akan memastikan kejadian sedemikian tidak berulang dan jika berlaku, Recovery Team bersama Kembalik (kenderaan trak tunda tentera) yang telah berada di lokasi berhampiran akan bertindak pantas menunda kenderaan tersebut bagi mengelak kesesakan lalu lintas.


PH dan BN ditolak pengundi muda, terpaksa bergantung kepada undi bukan Islam: Hadi

Keputusan Pilihan Raya Umum Ke-15 (PRU-15) menyaksikan gabungan Pakatan Harapan (PH) dan sekutunya, Barisan Nasional (BN) ditolak pengundi muda dan tidak mendapat sokongan di peti undi.

Presiden PAS, Tan Sri Abdul Hadi Awang berkata PH terpaksa bergantung kepada pengundi bukan Islam sementara BN pula mengharapkan pengundi saluran satu semasa PRU-15 lalu, namun pengundi muda menolak kedua-dua gabungan parti itu kerana sudah hilang kepercayaan.

“Ketika itu, dipaparkan sokongan profesor dan ilmuwan yang nyata berilmu tetapi kecil akalnya, semata-mata bagi menggoda anak muda.

“Selain itu, turut digunakan segala media sosial yang canggih tanpa sempadan dan banyak ditaburkan janji bohong yang lama tidak ditunaikan lagi dan janji yang baharu tidak tertunai.

“Semua tawaran sedemikian ditolak oleh anak muda yang ditipu ketika PRU-14 lalu, sekali gus menolak BN dan PH dalam PRU-15. Sehinggakan, pencapaian kerusi mereka (PH) bergantung kepada undi bukan Islam, manakala BN pula bergantung kepada warga tua di saluran satu yang terlebih (awal) makan garamnya,” katanya menerusi tulisan Minda Presiden, hari ini.

Hadi juga menyifatkan penubuhan kerajaan PH-BN sebagai luar tabii demokrasi kerana penipuan yang dilakukan kepada pengundi semasa tempoh berkempen PRU-15 lalu apabila kedua-duanya dilihat menyerang satu sama lain tetapi akhirnya bersatu untuk membentuk sebuah kerajaan.

“Adapun kalangan mereka yang tua pula tidak menunaikan kewajipan yang besar ini kerana merasakan ia tidak penting, disebabkan jahil murakkab (berganda) setelah dikatakan negara ini sudah merdeka lebih setengah abad.

“Adapun penubuhan kerajaan pasca pilihan raya adalah di luar tabii demokrasi yang sebenar bersama penipuan yang nyata dengan mengumpulkan semua kumpulan penipu, penyangak dan oportunis,” katanya lagi.

Katanya lagi, apabila umat Islam berkuasa memerintah negara dengan adil, mewujudkan kerajaan yang bersih daripada segala penyakit rasuah dan salah urus, ia tetap ditolak oleh golongan berkenaan.

“Islam tetap dihalang di mana sahaja di seluruh dunia, walaupun sudah memilih pendekatan demokrasi yang dikira sinonim dengan Islam.

“Namun, demokrasi ala-Barat hakikatnya mengharamkan Islam berkuasa semula. Alasan di sini kerana PAS mendapat kerusi paling banyak, walaupun PAS sedia berta’awun (saling membantu) dengan semua kumpulan yang tidak ekstrem.

“Maka, terciptalah satu kumpulan ahzab (barisan, parti dan kumpulan) yang berbeza ideologi dan niat yang tidak ikhlas, bersatu untuk menentang Islam yang pernah dihadapi oleh generasi awal dengan penuh keimanan,” katanya lagi.


Tindakan sekat Syiah, Mu’tazilah dalam aplikasi al-Quran digital

Pihak berkuasa, termasuk Jabatan Kemajuan Islam Malaysia (Jakim), akan mengambil tindakan sewajarnya bagi menangani penularan pengaruh ajaran Syiah dan mu’tazilah yang dikesan dalam aplikasi digital al-Quran, kata Menteri Dalam Negeri Datuk Seri Hamzah Zainudin.

“Isu Syiah ini jelas di negara kita. Tidak perlu dibangkitkan dan dihangatkan masalah ini. Yang penting apabila keputusan telah dibuat Jemaah Mufti, kita kena terima.

“Jakim atau sesiapa sahaja penguat kuasa, pasti mereka ambil tindakan,” katanya ketika ditemui pada majlis sambutan Hari Raya Aidilfitri beliau bersama Perikatan Nasional Larut di Dewan Majlis Daerah Selama, hari ini.

Jakim dilaporkan telah mengesan aplikasi digital al-Quran yang mengandungi penyelewengan atau tafsiran yang menyimpang antaranya merangkumi pengaruh mu’tazilah dan tafsiran berasaskan fahaman Syiah.

Menteri di Jabatan Perdana Menteri (Hal Ehwal Agama) Senator Datuk Idris Ahmad dilapor berkata perkara itu hasil dapatan kajian yang dilaksanakan oleh Bahagian Penyelidikan Jakim pada tahun lepas mengenai penyelewengan pentafsiran dalam aplikasi digital.

Jakim turut mendapati terdapat lebih 500 aplikasi al-Quran dalam Google Play Store dan Apple Store di seluruh dunia.

Dalam perkembangan lain, Hamzah berkata baki 60 dari 528 orang tahanan Depot Sementara Imigresen Relau, Kedah yang melarikan diri selepas berlaku rusuhan kecil pada 21 April lepas, masih lagi bebas dan difahamkan berada di sekitar Lembah Klang.

“Apabila dapat jumpa, kita tangkap dan kumpulkan. Jumlahnya kadang-kadang dua tiga orang, kadang-kadang ramai, tetapi jumlah akan capai angka sebenar,” katanya.

Dalam kejadian 4.30 pagi pada 21 April lepas, seramai 528 orang tahanan di Depot Sementara Imigresen Relau, Kedah melarikan diri selepas berlaku rusuhan kecil. – Bernama


Tuduhan terhadap Muhyiddin macam ‘mi segera’: Hadi Awang

Kerajaan Pakatan Harapan-Barisan Nasional (PH-BN), termasuk pihak berkuasa, dinasihatkan supaya menyiasat secara terperinci terlebih dahulu sebelum mengheret seseorang itu ke mahkamah.

Presiden PAS, Tan Sri Abdul Hadi Awang berkata Islam melarang tindakan mendakwa seseorang di mahkamah dengan mudah, sebaliknya ia perlu dilakukan dengan cara yang betul.

“Dalam Islam tak boleh diheret ke mahkamah, mudah-mudah begitu. Ada proses kehakiman yang betul. Bukan secara segera macam mi segera… buat begitu sahaja.

“Dia pakai kenyataan media… heret orang ke mahkamah… mudah-mudah… rakyat dikelirukan oleh media,” katanya dipercayai merujuk kepada Pengerusi Perikatan Nasional (PN), Tan Sri Muhyiddin Yassin, yang secara tiba-tiba sahaja didakwa di mahkamah atas pertuduhan kononnya menerima rasuah dan menyalahgunakan kuasa.

Beliau berkata demikian ketika berucap pada Ceramah Perdana: Solidariti Menentang Kezaliman, anjuran PN di Dewan Dato’ Ustaz Fadzil Noor, Taman Melewar, Kuala Lumpur, malam tadi (11 Mac 2023).

Ini adalah kali pertama Abdul Hadi mengulas mengenai pertuduhan terpilih bermotifkan politik yang dikenakan terhadap Muhyiddin.

“Orang yang benar dianggap bohong. Pembohong dianggap benar, orang yang amanah dianggap pengkhianat… pengkhianat dianggap amanah. Orang yang bebal mendabik dada bercakap perkara-perkara yang besar,” kata Abdul Hadi lagi.

Ahli Parlimen Marang itu berkata keadaan sekarang sudah jadi terbalik apabila orang yang tidak tahu agama mula bercakap benda yang besar.

“Masa bentang bajet baru-baru dibaca ayat Nabi Yusof… Nabi Yusof kata jadikan saya penjaga khazanah Mesir. Saya seorang yang mahir yang amanah. Dia (Datuk Seri Anwar Ibrahim) baca ayat ini.

“Ayat yang sama dibaca tahun 90-an dulu… saya masih ingat lagi masa dia menjadi Menteri Kewangan… ayat yang sama… Syok sendiri. Anggap aje macam Nabi Yusof. Nabi Yusof siapa yang lantik? Tuhan lantik. Dia siapa lantik? Rakyat Tambun lantik dia… tu pun hampir-hampir nak kalah,” kata Abdul Hadi.

Beliau menegaskan bahawa jika seseorang itu meminta untuk duduk di atas maka Tuhan akan membebankan mereka.

Pada masa sama, Abdul Hadi yang juga Timbalan Pengerusi PN berkata negara sedang menyaksikan berlakunya kezaliman yang wajib dicegah bagi menyelamatkan negara.

Beliau mengingatkan bahawa bencana akan menimpa bukan sahaja terhadap orang yang zalim itu, tetapi juga mereka yang baik, tetapi berdiam diri.

“Kalau kita tidak bertindak bencana akan menimpa semua. Bukan sahaja mereka yang zalim, termasuk mereka yang baik yang mendiamkan diri. Berlakunya perkara ini berpunca daripada berlaku tahun-tahun yang menggoda dan menipu manusia.

“Ini keadaan yang berlaku di negara kita… walaupun sudah berlaku ada jalan untuk buat perubahan. Tak lama lagi pilihan raya negeri akan diadakan.

“Kelantan, Terengganu, Kedah. Negeri Sembilan, Selangor, Pulau Pinang. Ubah kerajaan beri Perikatan Nasional untuk ambil alih negeri-negeri ini. Insya-Allah kita akan buktikan apa yang kita nak buat? Kita tak takbur dan bahawa Allah Taala tidak sia-siakan orang yang dizalimi.

“Doa orang yang kena zalim tak ada dinding dengan Allah. Disebutlah hadis yang lain walaupun orang kena zalim itu orang bukan Islam. Tuhan terima doa dia. Tuhan tolong dia… ini bahayanya zalim ini,” katanya.


Isteri Bung Moktar mengaku terima RM2.8 juta, kata penyiasat SPRM

Mahkamah Sesyen Kuala Lumpur hari ini diberitahu bahawa isteri Ahli Parlimen Kinabatangan, Datin Seri Zizie Izette Abdul Samad mengaku menerima RM2.8 juta daripada seorang perunding unit amanah kerana memperkenalkan suaminya, Datuk Seri Bung Moktar Radin berhubung pelaburan Felcra dalam unit amanah Public Mutual.

Pengawai penyiasat Suruhanjaya Pencegahan Rasuah Malaysia (SPRM) Mohd Haris Ibrahim, 42, berkata Zizie Izette memaklumkan beliau menerima wang pengenalan itu daripada Norhaili Ahmad Mokhtar semasa rakaman percakapan pelakon terbabit diambil oleh SPRM pada 27 Julai 2016.

“Saya tidak ingat berapa kali Datin Seri Zizie Izette memaklumkan perkara itu (wang pengenalan RM2.8 juta) tetapi memang ada,” katanya semasa pemeriksaan balas oleh peguam Datuk K Kumaraendran mewakili Zizie Izette pada perbicaraan kes rasuah Bung Moktar dan isterinya berhubung pelaburan unit amanah Public Mutual Berhad.

Kumaraendran: Adakah kamu bersetuju bahawa isu ‘introduction fee’ (wang pengenalan) daripada Norhaili telah dimaklumkan kepada SPRM pada 27 Julai 2016 dan Mohd Haris menjawab: Setuju.

Dalam prosiding sebelum ini, Norhaili memberitahu mahkamah bahawa Zizie Izette layak menerima wang pengenalan itu memandangkan beliau memperkenalkan suaminya untuk Felcra membuat pelaburan RM150 juta dalam unit amanah Public Mutual. Bung Moktar adalah Pengerusi Bukan Eksekutif Felcra ketika itu.

Mohd Haris, saksi pendakwaan ke-27 berkata rakaman percakapan Zizie Izette telah diserahkan kepadanya selepas seorang pegawai SPRM selesai merekodkan rakaman percakapan selebriti itu, lapor Bernama.

Penguasa Kanan SPRM itu juga bersetuju dengan cadangan peguam M. Athimulan yang mewakili Bung Moktar, bahawa rakaman percakapan Zizie Izette dibuat mengikut Seksyen 30 (3) (b) Akta SPRM 2009 dan ‘introduction fee’ telah dinyatakan dalam rakaman percakapan tersebut.

Semasa pemeriksaan semula oleh Timbalan Pendakwa Raya Law Chin How mengapa rakaman percakapan pasangan suami isteri itu dibuat di bawah Seksyen 30 (3) (b) Akta SPRM 2009, Mohd Haris berkata semasa itu rakaman percakapan diambil sebagai rakaman saksi kerana tiada tangkapan dibuat terhadap mereka.

Menurut Mohd Haris, beliau kemudiannya telah melengkapkan kertas siasatan dan mengemukakan syor kepada bahagian pendakwaan agar Bung Moktar dan Zizie Izette didakwa di mahkamah.

Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen pelaburan Public Mutual Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Bung Moktar juga didakwa menerima suapan wang tunai RM335,500 daripada Norhaili di bawah nama Zizie Izette atas sebab dan di tempat sama pada 19 Jun 2015 manakala Zizie Izette, 44, berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Perbicaraan di hadapan Hakim Rozina Ayob bersambung 17 Mei ini.


Rejim Israel serang Gaza

Rejim pengganas Israel sekali lagi melancarkan serangan ke atas Semenanjung Gaza hari ini (16 Julai 2022) susulan bedilan roket, beberapa jam selepas Presiden Amerika Syarikat Joe Biden berlepas dari Israel ke Arab Saudi.

Menurut kenyataan tentera Israel, sasaran serangan mengenai lokasi pembuatan roket di tengah Semenanjung Gaza yang dikendalikan pejuang Pertubuhan Perjuangan Islam Palestin (Hamas).

AFP yang memetik saksi berkata tapak itu digunakan sebagai lokasi latihan.

Terdahulu, siren amaran dibunyikan di selatan Israel pada awal pagi Sabtu sebelum serangan roket dari Semenanjung Gaza.

Satu roket dipintas, manakala tiga lagi projektil jauh di kawasan terbuka, kata sumber tentera Israel.

Setakat ini, tiada kumpulan yang mengaku bertanggungjawab atas serangan roket berkenaan. – Agensi


Pulau emas ditemukan di Sumatera

Nelayan Sumatera dilapor menemui harta karun bernilai ratusan juta ringgit, sekali gus membuktikan sebuah pulau di Palembang memiliki sisa-sisa peradaban yang hilang sejak 700 tahun lalu.

Sebelum ini, Pulau Emas di Palembang hanya dikenali menerusi mitos dan cerita rakyat, namun sekumpulan nelayan di Sungai Musi menggemparkan Indonesia apabila membuat penemuan batu permata, cincin emas istiadat dan loceng gangsa.

Penemuan harta karun berupa artifak itu sebahagiannya dipercayai milik kerajaan Srivijaya yang berkuasa di wilayah itu antara abad ke-7 dan 13, lapor Daily Mail yang memetik pendedahan ahli arkeologi Dr Sean Kingsley di dalam majalah Wreckwatch.

Akhbar berpangkalan di London itu melaporkan antara artifak yang dijumpai dan menggemparkan di kawasan itu adalah patung Buddha bersaiz besar dan bertatahkan batu permata dari abad kelapan bernilai ratusan juta ringgit.

Dr Kingsley menyifatkan penemuan itu sebagai satu perkara yang amat menakjubkan.

“Penyelidik melakukan kajian zaman Srivijaya hingga ke Thailand dan India, tetapi semuanya mengecewakan.

“Malah, di Palembang, penyelidik arkeologi juga gagal menjumpai serpihan tembikar yang mencukupi untuk dibanggakan walaupun ke pelosok tempat sudah diterokai meskipun ke sebuah kampung kecil.

“Srivijaya merupakan kerajaan terakhir yang lenyap di bumi, di mana kehilangannya menjadi rahsia sehingga kini,” katanya.

Pada zaman dahulu, Sumatera dikenali sebagai Pulau Emas kerana ianya kaya dengan sumber asli dan emas serta merupakan tempat terawal ketibaan para pendagang di Asia Tenggara.

“Selain penemuan emas dan permata yang menakjubkan, dasar sungai itu juga menyimpan banyak duit syiling China dan seramik yang tenggelam.

Dalam majalah itu Dr kingsley menulis “dari dasarnya telah muncul emas berkilauan dan permata yang sesuai dengan kerajaan terkaya ini – segala-galanya dari alat perdagangan dan senjata perang hingga peninggalan agama”.

Beliau juga percaya ketika peradaban Srivijaya berakhir pada abad ke-14, rumah, istana dan kuil mereka tenggelam bersama dengan semua barang mereka. – Daily Mail


Sanusi mohon perkenan tarikh bubar DUN, menghadap Sultan Kedah

Menteri Besar Kedah Datuk Seri Muhammad Sanusi Md Nor menghadap Sultan Kedah Al-Aminul Karim Sultan Sallehuddin Sultan Badlishah pagi ini, bagi memohon perkenan baginda tarikh pembubaran Dewan Undangan Negeri (DUN).

Sesi menghadap itu diadakan di pejabat Tuanku Sultan Kedah di Wisma Darul Aman, menurut laporan Bernama.

Terdahulu, Muhammad Sanusi dilihat tiba di Wisma Darul Aman pada 10.22 pagi.

Sultan Sallehuddin pula tiba 10.26 pagi dan sempat melambai kepada petugas media yang berkumpul di hadapan pintu pagar utama bangunan itu.

Difahamkan Muhammad Sanusi yang juga Pengerusi Perikatan Nasional (PN) Kedah akan mengadakan sidang media sebaik sahaja selesai menghadap Sultan Kedah.

Muhammad Sanusi sebelum ini dilaporkan, akan mencadangkan kepada baginda tarikh pembubaran pada 28 Jun untuk membolehkan Pilihan Raya Negeri (PRN) diadakan.

Persidangan DUN Kedah yang pertama adalah pada 3 Julai 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun sepatutnya berakhir pada 4 Julai ini.

Kedah memiliki 36 kerusi DUN yang menyaksikan PN diterajui Muhammad Sanusi ketika ini menguasai 20 kerusi (PAS-14, Bersatu-6) diikuti Pakatan Harapan (PH) yang memiliki 10 kerusi (PKR-5, Amanah-3, DAP-2), sementara Barisan Nasional dan Pejuang masing-masing dua kerusi.

Dua lagi kerusi kosong selepas ADUN Gurun dari PKR Datuk Johari Abdul memaklumkan beliau telah mengosongkan kerusinya pada 18 Dis tahun lepas selepas dilaporkan menjadi antara calon bagi jawatan Yang Dipertua Dewan Rakyat, sementara ADUN Belantek dari PAS Datuk Mohd Isa Shafie meninggal dunia, pada 14 Jun lalu.


97.5 peratus populasi dewasa lengkap divaksinasi

Kadar imunisasi populasi negara semakin meningkat susulan pemberian lebih 68.0 juta dos vaksin Covid-19 sejak Program Imunisasi Covid-19 Kebangsaan (PICK) dilancarkan 24 Februari 2021, oleh Perdana Menteri ketika Tan Sri Muhyiddin Yassin.

Daripada jumlah itu, 25,767,503 atau 78.9 peratus individu, termasuk tidak terkecuali rakyat asing yang berada di Malaysia, telah lengkap menerima dua dos suntikan vaksin Covid-19, lapor Kementerian Kesihatan (KKM), hari ini.

Sejumlah 27,241,640 atau 83.4 peratus populasi lagi menerima sekurang-kurangnya satu dos, manakala 15,202,158 atau 64.6 peratus individu dewasa pula menerima suntikan dos penggalak sejak 1 Oktober tahun lalu.

Sejak tahun lalu juga seramai 22,932,696 atau 97.5 peratus populasi dewasa telah lengkap divaksinasi, manakala 23,209,324 atau 98.7 peratus lagi menerima sekurang-kurangnya satu dos.

Sementara tidak ketinggalan, 2,834,807 atau 91.1 peratus remaja berusia 12 hingga 17 tahun, juga telah lengkap menerima dua dos vaksin Covid-19.

Manakala, seramai 2,934,891 atau 94.3 peratus daripada remaja lagi menerima sekurang-kurangnya satu dos.

Sejak PICKids bermula 3 Februari tahun ini sehingga semalam, 1,097,425 atau 30.9 peratus kanak-kanak berusia lima hingga 11 tahun telah menerima dos pertama vaksin Covid-19.

Mengikut rekod laman sesawang CovidNOW kendalian KKM yang dikemas kini pagi tadi, Kelantan kekal mencatat kadar imunisasi kanak-kanak terendah iaitu sebanyak 8.6 peratus, sementara tertinggi ialah Sarawak dengan 60.6 peratus.


50 hari pentadbiran PMX lebih berdrama daripada bekerja

1.Sekiranya diamati, sudah lebih 50 hari saudara Anwar Ibrahim mengangkat sumpah sebagai PMX. Sejarah hidup yang pastinya tidak akan dapat dilupakan oleh beliau dan kumpulan penyokongnya. Mana tidaknya, selama ini diherdik sana sini sebagai ‘PM Tepi’.

2.Siapa sangka gandingan ‘Cikgu-Murid’ telah berjaya mengangkat beliau sebagai PM. Selang seminggu kemudian, dua timbalan PM termasuk ‘murid beliau’ berserta 25 menteri kabinet kerajaan campuran mengangkat sumpah jawatan, sekali gus menerima amanah dipertanggungjawabkan.

3.Mungkin tidak terlambat untuk saya secara peribadi mengucapkan tahniah kepada ‘rakan lama’ dalam PH dan BN atas pembentukan kerajaan yang memerintah pada hari ini. Suka atau tidak, PN perlu ‘move on’ dan iya, kami sudah pun ‘move on’.

4.Tetapi, agak hairan apabila kami ‘move on’, nama PN dan pemimpin tertinggi BERSATU dan PAS terutamanya diratib berterusan. Kaitkan pula dengan ‘Langkah London’ seumpama ‘takut dengan bayang-bayang sendiri’ bagi menutup ‘Langkah Kinabalu’ yang gagal.

5.Berbalik kepada matlamat asal PN iaitu untuk semak dan imbang, sepanjang tempoh 50 hari yang sudah berlalu, saya tidak melihat perkara yang boleh dibanggakan dengan pentadbiran PMX. Begitu juga Jemaah Menteri yang dilantik walaupun belum melepasi tempoh yang sama.

6.Saya tidak langsung merasai kesungguhan PMX dan PH khususnya untuk merealisasikan 10 Keutamaan Tawaran Harapan bagi kempen PRU15. Itu belum lagi disentuh ikhtiar dalam Perancangan Amal dan Usaha BN atau PADU. Salah satunya, kos sara hidup.

7.Sehingga kini, isu kos sara hidup masih membelenggu rakyat. Suara menuntut kerajaan membenarkan pengeluaran KWSP bersasar untuk terakhir kalinya masih kedengaran. Kenapa begitu?Tidak kurang pula keluhan rakyat di lapangan dalam meniti liku hidup.

8.Masalah bekalan di pasaran tidak berkesudahan. Kerajaan mengambil keputusan mengimport telur dari negara luar bagi menampung keperluan dan permintaan pasaran tempatan. Sedangkan isu sebenar adalah menyelesaikan masalah dalaman dihadapi pengeluar domestik.

9.Pakar ekonomi ketika pembangkang, saudara Rafizi Ramli sehingga kini masih belum berjaya mengemukakan formula yang dapat memulihkan ‘poket’ rakyat walaupun sudah menjadi menteri. Tertunggu-tunggu juga apa yang akan membuatkan PN ‘terduduk’. Jangan pula beliau yang ‘terciduk’.

10.Sedang PMX tersenyum dengan jawatan beliau, Jemaah Menteri kerajaan campuran terus berkelakuan ‘abnormal’. Antaranya, pemberian tuala wanita percuma di pejabat menteri. Selain itu, disekat pula hak kebebasan bersuara rakyat terutama dalam aplikasi TikTok.

11.Seterusnya, ‘flip-flop’ mengenai pelantikan jawatan dalam syarikat-syarikat berkaitan kerajaan. Mula-mula, menamatkan perkhidmatan politik. Kemudian umum pelantikan, tiba-tiba ditangguhkan pula selepas teruk ‘dilanyak’ rakyat.

12.Itu belum dikira kos projek ECRL yang meragukan. Bekas menteri BN menyatakan kos akhir dimuktamadkan adalah RM50.27 bilion. PMX pula kata RM74.96 bilion dan ia telah berkurang berbanding kos asal iaitu RM85.97. Jadi, siapa bercakap benar dan siapa bercakap bohong?

13.Tidak dilupakan, keyakinan PMX untuk menurunkan harga minyak petrol dalam ceramah beliau ketika pembangkang. Setakat hari ini, harga minyak begitu juga. Tidak pula, RON 95 turun ke paras bawah RM2.00 dan RON 97 turun ke paras bawah RM3.00.

14.Kebimbangan rakyat terhadap kemasukan pelawat dari Negara China juga seakan tidak didengari. Rakyat telah merasai kesukaran dan kesengsaraan akibat pandemik COVID-19 dua tahun lalu. Hingga kini, virus ini masih wujud dengan pelbagai varian.

15.Belajarlah daripada pengalaman yang lalu. Tempoh suram yang terpaksa dilalui dunia dan negara akibat COVID-19, telah menghambat kita semua. Kini, dalam fasa endemik, kerajaan tidak boleh ambil mudah dalam menentukan soal kesihatan dan keselamatan awam.

16.Maka, setakat 50 hari saudara Anwar Ibrahim menjadi PMX, tiada apa yang boleh dibanggakan. Begitu juga lantikan Jemaah Menteri yang tiada ‘wow factor’. Sebaliknya, dari PMX hingga ke menteri dan timbalan menteri lebih banyak berkelakuan ‘tidak normal’.

17.Manifesto pilihan raya PH? Hancur atau bahasa pasarnya ‘hauk’ atau ‘ke laut’. Mahu perangi rasuah? Lihat dahulu siapa dalam barisan Jemaah Menteri terutama ‘murid kepada cikgu’. Manifesto BN saya enggan sentuh fasal ‘terlalu banyak’ kerusi dimenangi oleh mereka pada PRU15 yang lalu.

18.Amat malang apabila memiliki PM yang berbelit dalam bicaranya, gemar ‘pusingan-U’ serta tidak membuat ‘homework’ dan tiada perancangan sebelum bertindak. Seorang PM sepatutnya benar dalam tutur kata, diikuti oleh semua. Sebaliknya, PM yang ada jenis ‘cakap dulu, fikir kemudian’.

19.Kesimpulannya, saya bersama kepimpinan dalam PN sudah menjadi pembangkang. Seeloknya, biar kami sahaja jadi pembangkang dan PMX bersama Jemaah Menteri bertindaklah sebagai kerajaan. Ubah nada agar menampakkan kedudukan ‘kamu’ sebagai kerajaan yang memerintah.

20.Bukan berlagak menjadi pembangkang. Betulkan pola pemikiran dalam setiap tindakan demi menabur bakti kepada rakyat dan negara. Kalau tidak mampu, benarkan sahaja PN kembali ke Putrajaya dan Tan Sri Muhyiddin Yassin kembali memimpin kerajaan.

Datuk Dr Sahruddin Jamal
Pengerusi Perikatan Nasional
Negeri Johor.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Korban gempa bumi di Jawa barat meningkat kepada 268 orang

Jumlah kematian akibat gempa bumi pada skala 5.6 Ritcher pada Isnin (21 November 2022) di Jawa barat, Indonesia, meningkat kepada 268 orang dan mencederakan lebih 1,083 lagi.

Ketua Agensi Mitigasi Bencana Indonesia, Suharyanto berkata kesan gempa itu juga menyebabkan lebih 22,198 rumah rosak, manakala 58,362 penduduk hilang tempat tinggal.

Dalam pada itu, usaha menyelamat masih diteruskan untuk mencari mangsa-mangsa yang terselamat di bawah runtuhan bangunan.

Gempa bumi cetek berlaku berhampiran bandar Cianjur di mana kebanyakan mangsa terkorban, ratusan cedera dan berpuluh-puluh dikhuatiri terperangkap apabila bangunan dan tanah runtuh.

Menurut Suharyanto sekurang-kurangnya 151 orang masih hilang.

“Keutamaan masih diberikan kepada pencarian dan pemindahan mangsa. Apabila respons kecemasan tamat, harap semua orang sudah ditemui,” katanya.

Gempa bumi itu turut mencetuskan tanah runtuh, termasuk di lereng bukit di daerah Cugenang. Penduduk memberitahu bahawa terdapat berpuluh-puluh rumah yang dihanyutkan lumpur.

Ketua Agensi Penyelamat Nasional Indonesia (Basarnas), Henri Alfiandi berkata kebanyakan daripada mangsa yang terbunuh adalah kanak-kanak yang sedang belajar di sekolah ketika kejadian berlaku.

Sebahagian daripada mereka yang maut adalah pelajar di sekolah pondok, manakala yang lain terbunuh di rumah mereka apabila bumbung dan dinding runtuh.

Operasi mencari menjadi lebih mencabar kerana hubungan jalan raya dan bekalan elektrik terputus sementara di sebahagian besar kawasan pergunungan di luar bandar. – Agensi


Apakah ini ‘la maja desnuda’ Malaysia?

Lukisan mural besar pada dinding sebuah balai seni yang terletak di Kampung Sungai Buloh, Kuala Selangor, menimbulkan kecaman orang ramai, terutama umat Islam.

Apa tidaknya, mural besar itu yang sedang disiapkan untuk satu pameran antarabangsa yang didakwa akan diadakan di Balai Seni Sasaran Kuala Selangor memaparkan tiga wanita bogel.

Mural besar itu dikatakan mula dilukis beberapa hari lalu dan mendapat perhatian masyarakat sekeliling, walaupun kawasan itu dikatakan dihuni majoriti penduduk Cina.

Penduduk sekitar yang melalui kawasan itu dikatakan terkejut dengan mural berkenaan dan berpendapat penganjur langsung tidak sensitif terhadap masyarakat sekeliling.

Apa lagi ketika ini umat Islam sedang berpuasa pada bulan Ramadan.

Bagaimanapun, sehingga lewat malam tadi penganjur dan pemilik bangunan itu sedang menutup mural berkenaan dengan kain. Tidak pasti sama ada mural itu dipadam atau diubahsuai.

La maja desnuda atau ‘The Nude Maja’ seperti dinyatakan pada tajuk di atas adalah lukisan kanvas karya Francisco Goya yang menggambarkan seorang wanita bogel berbaring di atas katil. Lukisan itu kini ditempatkan di Muzium Prado di Madrid, Sepanyol.

Untuk makluman, Balai Seni Sasaran Kuala Selangor adalah projek komuniti pertubuhan bukan kerajaan (NGO) yang dimulakan lebih 10 tahun lalu dan turut dijadikan salah satu tempat tarikan pelancong di daerah Kuala Selangor.

Ia menempatkan pelbagai bahan dan objek seni yang juga boleh dibeli.

Sehubungan itu penduduk sekitar Kuala Selangor menggesa pihak berkuasa, terutama Majlis Daerah Kuala Selangor mengambil tindakan tegas supaya bulan Ramadan ini tidak dicemari dengan kegiatan ‘seni melampau’.


Kenapa harga petrol tak turun? Kerana saya bukan PM, kata Anwar

Presiden PKR Datuk Seri Anwar Ibrahim hari ini menjelaskan janji yang dibuatnya beberapa tahun lalu apabila beliau berkata harga petrol akan turun pada hari berikutnya selepas pakatan pembangkang menang Pilihan Raya Umum Ke-14 (PRU-14).

Bagaimanapun penurunan harga petrol itu tidak berlaku selepas Pakatan Harapan (PH) memenangi PRU-14 pada 2018.

Sambil mengambil maklum kritikan yang dilemparkan kepadanya kerana membuat janji itu pada 2008, Anwar menjelaskan bahawa punca beliau tidak dapat menunaikan janji itu adalah kerana beliau tidak pernah berpeluang menjadi perdana menteri (PM).

Pada 2018, Tun Dr Mahathir Mohamad dilantik sebagai PM manakala isteri Anwar Datuk Seri Dr Wan Azizah Wan Ismail, menjadi timbalan perdana menteri wanita pertama negara.

“Ramai orang mempersendakan apa yang saya katakan sebelum ini… ‘kita menang hari ini, harga petrol akan turun esok’.

“Mengapa ini tidak berlaku? Kerana saya tidak dilantik sebagai perdana menteri. Apa yang boleh saya lakukan?

“Tetapi apa yang mereka (kerajaan) boleh lakukan sekarang ialah sekurang-kurangnya mengurangkan harga minyak masak. Memandangkan harga (tinggi) minyak sawit, tidak ada sebab harga minyak masak tidak boleh diturunkan.

“Kenapa? Kerana mereka yang berada di atas hanya menjaga diri sendiri dan mereka tidak memikirkan tentang kita yang lain,” katanya dalam ucapan penggulungan pada hari terakhir kongres nasional PKR ke-16 di Shah Alam, hari ini.

Ucapan penggulungan pemimpin PKR pada kongres berkenaan disiarkan secara langsung dalam media sosial parti itu.

Selain itu, Anwar berjanji untuk menolak sebarang kerjasama dengan pengkhianat dan mereka yang tidak menyokong agenda reformasi.

Pada sidang media kemudian Anwar berkata beliau telah mengambil pengajarannya semasa PH membentuk kerajaan, yang menyaksikan beberapa siri pengkhianatan yang membawa kepada kejatuhan kerajaan.

“Sebagai Keadilan, peranan kita adalah untuk mengukuhkan PKR dan gabungan PH. Apabila bercakap mengenai perbincangan dengan orang lain, ia tidak menghalang saya kerana saya Ketua Pembangkang dan saya perlu bercakap dengan setiap ahli pembangkang,” katanya.


Dua pembantu kesihatan direman bantu kes rasuah pengurusan jenazah

Dua pembantu kesihatan direman lima hari bermula hari ini bagi membantu siasatan berhubung kes rasuah berjumlah RM15,000 berkaitan kerja-kerja pengurusan jenazah.

Perintah reman itu dikeluarkan Majistret Nur Faizah Abdul Sani selepas membenarkan permohonan Suruhanjaya Pencegahan Rasuah Malaysia (SPRM) bagi menahan kedua-dua individu itu sehingga 31 Mei, lapor Bernama.

Kedua-dua lelaki yang berusia 40 hingga 42 tahun itu direman bagi membantu siasatan kes mengikut Seksyen 17(a) Akta SPRM 2009 bagi kesalahan menerima rasuah.

Menurut sumber, kedua-dua lelaki itu ditahan pada 4.45 petang semalam di Pejabat SPRM Selangor ketika hadir memberi keterangan.


Siasatan kes rasuah, pegawai Sivakumar ditamatkan kontrak: Laporan Malaysiakini

Ekoran siasatan berhubung kes rasuah, lima pegawai Menteri DAP V Sivakumar didakwa sudah ditamatkan perkhidmatan mereka serta-merta.

Menurut laporan portal Malaysiakini, lima pegawai Menteri Sumber Manusia itu yang didakwa terlibat dalam siasatan dijalankan Suruhanjaya Pencegahan Rasuah Malaysia (SPRM), sementara seorang lagi pegawainya ditukar ke JPA (Jabatan Perkhidmatan Awam).

Memetik sumber dalaman, Malaysiakini mendakwa semua pegawai Sivakumar itu sudah menerima surat pemberhentian kerja mereka dan tidak semua yang ditamatkan tugas itu disiasat SPRM.

Jelas Malaysiakini lagi, mereka juga sudah menghubungi menteri dan pejabat menteri untuk pengesahan.

SPRM sebelum ini menyerbu pejabat kementerian itu di Putrajaya dan menahan seorang pegawai kanan Sivakumar.

SPRM turut menahan setiausaha sulit Sivakumar berhubung siasatan rasuah itu.

Selain itu, seorang ahli perniagaan dari Ipoh turut ditahan dalam siasatan yang dikatakan melibatkan rasuah bernilai RM97 juta.

Difahamkan siasatan SPRM turut bertumpu kepada individu lain dalam kementerian dan agensi berkaitannya.

Susulan itu, Sivakumar telah menggantung tugas tiga pegawai kanannya, termasuk seorang setiausaha sulit dan seorang pegawai tugas-tugas khas (PTTK) yang ditahan SPRM.

Namun, selepas tamat reman, tempoh penggantungan seorang pegawai dikekalkan. Sementara dua lagi mengambil cuti sehingga tamat siasatan tersebut.


Tiada ‘kabel’ potong giliran tunai haji, kata Timbalan Menteri Agama

Tabung Haji (TH) memberi jaminan tidak wujud isu menggunakan ‘kabel’ atau kuota orang kenamaan, untuk memotong giliran bagi mempercepatkan giliran menunaikan haji.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata tindakan tidak baik itu juga seakan menidakkan hak orang yang telah disenaraikan untuk menunaikan haji.

“Tak elok kalau kita nak pergi haji sehingga terpaksa memotong nama orang yang sudah naik (disenaraikan). Apapun kita doa kalau dah sampai giliran akan pergi.

“Mengenai senarai menunggu, ia mempunyai kriteria tertentu yang menjadi keutamaan TH. Kalau tiada kuota tambahan ataupun semua yang disenaraikan itu tiada masalah dan layak untuk menunaikan haji, jadi tiada kejayaan kepada senarai menunggu,” katanya memetik laporan Bernama.

Beliau berkata demikian kepada pemberita ketika ditemui pada Majlis Rumah Terbuka Aidilfitri PAS Parlimen Pengkalan Chepa di Kompleks Purnama, Pengkalan Chepa di sini hari ini yang turut dihadiri Timbalan Menteri Besar Kelantan Datuk Mohd Amar Nik Abdullah.

Ahmad Marzuk yang juga ahli Parlimen Pengkalan Chepa turut menasihatkan bakal jemaah haji dan juga umrah supaya mematuhi arahan dan prosedur operasi standard (SOP) semasa kerajaan Arab Saudi.

“Jemaah diminta patuh kepada SOP yang telah ditetapkan kerana ia melibatkan keperluan untuk mereka berdisplin agar perjalanan menjadi lancar dan teratur.

“Malah, untuk menyediakan satu-satu SOP ia telah difikirkan dan dikaji secara teliti. Jadi sebarang pelanggaran kepada SOP akan menjejaskan dari sudut kelicinan perjalanan kepada urusan haji,” katanya.

Sementara itu, mengulas mengenai penjualan produk berunsurkan penawar dan sunnah yang semakin berleluasa di pasaran, Ahmad Marzuk berkata peniaga dinasihatkan agar tidak mempromosikan produk dengan meletakkan tarikan termasuk unsur keagamaan yang boleh mencetuskan kekeliruan.

“Pengusaha kepada produk ini perlu benar-benar memahami apa yang dimaksudnya dengan sunnah adakah sama ada ia benar-benar seperti yang dimaksudkan atau sebaliknya. Pastikan produk yang hendak dijual bertepatan dengan tajuk yang dipromosikan.

“Sebagai contoh, ada produk bihun menggunakan lambang masjid namun ia tidak mempunyai sijil halal. Perkara-perkara sebegini boleh mengelirukan pengguna terumanya mereka beragama Islam,” katanya.

Beliau berkata daripada sudut kepenggunaan, orang ramai boleh merujuk kepada Kementerian Perdagangan Dalam Negeri dan Hal Ehwal Pengguna (KPDNHEP) dan membuat laporan sekiranya ada sebarang peraturan yang disifatkan berunsur penipuan.

“Pegawai KPDHNHEP ada di setiap kawasan Parlimen yang ditugaskan untuk menerima aduan berkaitan dengan kesalahan dari segi kepenggunaan. Jabatan Kemajuan Islam Malaysia (JAKIM) menyerahkan kepada KPDNHEP untuk hal sebegini termasuk membuat pemantauan,” katanya.


Indonesia lulus Regkirona Korea Selatan rawat pesakit Covid-19

Pemerintah Republik Indonesia dilapor meluluskan penggunaan vaksin baharu buatan syarikat farmaseutikal Korea Selatan, Celltrion Ltd, – Regkirona – untuk merawat pesakit Covid-19 – Sabtu lalu.

Menurut syarikat bioteknologi itu Badan Pemantau Makanan dan Ubat-Ubatan (BPOM) Indonesia mengumumkan kelulusan untuk vaksin Regkirona bagi kegunaan kecemasan (EUA) merawat pesakit Covid-19 tahap sederhana dan teruk.

Awal minggu ini, Celltrion mengumumkan bahawa ujian haiwan memberi hasil memberangsangkan yang mengesahkan keberkesanan Regkirona terhadap varian Delta.

Regkirona mampu membantu mencegah penularan meluas Covid-19 di Indonesia, kata Celltrion dalam kenyataannya.

Semalam Indonesia melaporkan kematian tertinggi harian akibat Covid-19 dengan 1,338 pesakit dilaporkan meninggal dunia dalam tempoh 24 jam menjadikan jumlah keseluruhan sejak pandemik Covid-19 melanda negara itu kepada 74,920.

Negara itu juga melaporkan 34,257 kes baharu jangkitan Covid-19 menjadikan kes yang dikesan sejak awal pandemik itu Februari tahun lalu kini mencecah 2.91 juta.

“Oleh kerana Regkirona telah membuktikan keberkesanannya, ia mendapat izin penggunaan kecemasan dari Badan Pemantau Makanan dan Ubat-Ubatan Indonesia.

“Dengan kelulusan itu, kami menjangkakan eksport Regkirona akan meningkat lebih jauh dan Celltrion akan melakukan semua usaha untuk menyediakan bekalan secepat mungkin,” kata jurucakap Celltrion hari ini sambil menambah vaksin itu juga mampu menghalang varian Gamma.

Dalam kajian itu, syarikat tersebut menyuntikkan Regkirona kepada 55 tikus makmal yang dijangkiti varian Gamma.

Berbanding dengan kumpulan kawalan yang tidak menerima ubat, syarikat mengesahkan kesan peningkatan klinikal, termasuk penurunan yang signifikan dalam larutan virus dan penurunan berat badan kumpulan yang dirawat dengan Regkirona, menurut Celltrion.

Baru-baru ini, Celltrion selesai mendaftarkan sejumlah 1,300 pesakit dari 13 negara termasuk Korea Selatan, Amerika Syarikat, Sepanyol, dan Romania dengan ujian klinikal tahap III dan sedang menganalisis datanya. – Agensi